COVID-19: 22,809 kes baharu, kes kumulatif melebihi tiga juta

Ketua Pengarah Kesihatan Tan Sri Dr Noor Hisham Abdullah menerusi hantaran di media sosial hari ini memaklumkan daripada jumlah itu, 99.54 peratus atau 22,698 kes adalah dalam kategori satu dan dua manakala baki 104 kes atau 0.46 peratus, berada dalam kategori tiga, empat dan lima.

“Kategori satu adalah sebanyak 5,029 kes atau 22.05 peratus; kategori dua 17,669 kes (77.49 kes); kategori tiga, 82 kes (0.36 peratus); kategori empat, 14 kes (0.06 peratus) dan kategori lima, lapan kes (0.04 peratus),” katanya.

Kategori satu dan dua merujuk kepada pesakit yang tidak mempunyai gejala dan bergejala ringan, kategori tiga melibatkan jangkitan paru-paru, kategori empat membabitkan jangkitan paru-paru dan memerlukan oksigen, manakala kategori lima adalah kritikal, organ rosak serta memerlukan bantuan ventilator. – BERNAMA


Bajet 2023 beri tumpuan pemulihan ekonomi selepas COVID-19

JELI, 25 Sept – Kerajaan akan memberi tumpuan kepada usaha pemulihan ekonomi negara dalam Bajet 2023 yang akan dibentang di Dewan Rakyat pada 7 Okt ini, kata Menteri di Jabatan Perdana Menteri (Ekonomi) Datuk Seri Mustapa Mohamed.

“Tugas utama Perdana Menteri dan seluruh Kabinet ialah memastikan inflasi terkawal, peluang pekerjaan terus diwujudkan dan Perusahaan Kecil dan Sederhana (PKS) dapat terus dibantu,” katanya.

Beliau berkata demikian kepada pemberita selepas Majlis Penyampian Sumbangan Pelajar Cemerlang SPM, STPM dan STAM Sekolah dalam kawasan Parlimen Jeli di Pejabat Khidmat Dato’ Pa, Bukit Nangka, di sini hari ini.

“Ia (ekonomi) menjadi tumpuan utama kita, apa yang kurang kita akan perbaiki, kita memberi jaminan kerajaan akan memberikan tumpuan kepada isu-isu mengukuhkan ekonomi supaya rakyat dapat hidup selesa.


MOTAC bincang benarkan pelancongan antara negeri – Nancy

KUALA LUMPUR 20 Sept – Keputusan untuk membenarkan gelembung perjalanan pelancongan antara negeri sedang dibincang dan akan diumumkan tidak lama lagi, kata Menteri Pelancongan, Seni dan Budaya Datuk Seri Nancy Shukri.

“Setakat ini selain Langkawi, kita hanya benarkan pelancongan dalam negeri sahaja dan kita faham, kita tidak boleh bergantung kepada pelancongan dalam negeri sahaja untuk membantu pemulihan industri pelancongan negara, oleh itu kita sedang meneliti kebenaran pelancongan antara negeri bagi merancakkan semula aktiviti pelancongan negara,” katanya pada sesi soal jawab persidangan Dewan Rakyat hari ini.

Beliau berkata demikian bagi menjawab soalan tambahan Syed Saddiq Syed Abdul Rahman (Bebas-Muar), yang meminta supaya gelembung pelancongan domestik diperluaskan ke seluruh negara dan tidak hanya fokus pada kawasan pulau, bagi membantu pemulihan pemain industri pelancongan negara yang terkesan teruk akibat COVID-19.

Nancy berkata terdapat beberapa destinasi yang disenaraikan untuk kebenaran pelancongan antara negeri ini termasuk Fraser Hill, Genting Highlands dan destinasi tumpuan yang lain di seluruh negara.

Mengenai rancangan untuk membuka Pulau Langkawi kepada pelancong luar negara pula, Nancy berkata, perkara itu juga sedang dalam perbincangan kementerian itu dengan kementerian dan agensi terlibat lain.

“Kita sedang susun atur kriteria yang dibenarkan untuk pelancong antarabangsa ini untuk datang selain daripada lengkap vaksin, jika ia sudah diputuskan, kita akan mula buka Pulau Langkawi untuk pelancong antarabangsa,” katanya.

Setakat ini kerajaan membenarkan pelancongan dalam negeri bagi negeri yang berada di Fasa Dua dan seterusnya Pelan Pemulihan Negara (PPN) untuk individu yang telah lengkap vaksin.


KPDNHEP, MAFI cari penyelesaian bekalan telur ayam kurang

JERANTUT, 8 Feb – Kementerian Perdagangan Dalam Negeri dan Hal Ehwal Pengguna (KPDNHEP) serta Kementerian Pertanian dan Industri Makanan (MAFI) berusaha mencari penyelesaian terbaik bagi mengatasi masalah kekurangan bekalan telur ayam yang didakwa akan berlarutan sehingga Ramadan.

Timbalan Menteri Perdagangan Dalam Negeri dan Hal Ehwal Pengguna Datuk Rosol Wahid berkata pihaknya telah menerima aduan berhubung kekurangan bekalan telur dan inisiatif bagi menyelesaikan isu itu dilakukan bersama MAFI dalam memastikan semua pihak tidak terbeban.

“Isu ini di bawah pemerhatian kementerian kerana beberapa bulan lagi akan tiba Ramadan, sudah tentu pembekal dan peniaga kuih raya seumpamanya memerlukan bekalan telur.

Perkara ini melibatkan harga dan bekalan, jadi dua aspek ini dibincangkan secara terperinci. Kalau harga stabil, tapi bekalan tidak ada pun akan jadi masalah, ” katanya pada sidang media selepas merasmikan stesen minyak 5 Petrol Batu Balai, di sini hari ini.

Semalam, media melaporkan Gabungan Persatuan Peladang Ternakan Malaysia (FLFAM) menjangka masalah kekurangan bekalan telur ayam di pasaran berlarutan sehingga Ramadan yang didakwa berpunca daripada kenaikan kos pengeluaran di pihak penternak.

Selain itu, Rosol memaklumkan 2,410 pemeriksaan penentuan harga maksimum ayam dan telur ayam dilaksanakan di seluruh negara bermula Sabtu lepas hingga semalam membabitkan 48 pemborong dan 2,362 peruncit.

Sementara itu, Lim ketika ditemui Bernama berkata pihaknya menyasarkan untuk membuka 100 stesen minyak di seluruh negara termasuk di Sabah dan Sarawak menjelang 2023.

Katanya sehingga kini 42 rangkaian stesen minyak jenama itu telah beroperasi dan kira-kira 15 stesen baharu lagi akan dibuka pada April ini.

“Kami akan berusaha untuk mencapai sasaran tersebut malah Five Petroleum Malaysia telah menerima lebih 200 permohonan untuk menyertai perniagaan stesen minyak menerusi jenama 5 Petrol ini,” katanya. – BERNAMA


Lebih 8.5 juta dos vaksin COVID-19 diberi setakat semalam

Menerusi hantaran di Twitter, Jawatankuasa Khas Jaminan Akses Bekalan Vaksin COVID-19 (JKJAV) memaklumkan 2,463,019 orang menerima dos kedua, sekali gus melengkapkan vaksinasi mereka.

Lima negeri yang mencatatkan penerimaan kedua-dua dos tertinggi ialah Selangor dengan 333,432 orang diikuti Johor (258,636); Sarawak (257,408); Kuala Lumpur (221,020) dan Perak (219,044).


DUN Taboh Naning: Surau kemas semakin bersemangat untuk beribadat

TABOH NANING 2 Jun – Surau Ulu Sungai Buloh, di sini, yang menjalani proses naik taraf turut dilengkapi dengan dua unit pendingin hawa baharu.

Ahli Dewan Undangan Negeri (ADUN) Taboh Naning Zulkiflee Mohd Zin berkata, pendingin hawa berkenaan disumbangkan oleh pihak JAPERUN Dewan Undangan Negeri (DUN) itu.

“Perkara ini disuarakan tidak lama dulu dan selepas mengambil kira keselesaan kira-kira 100 kariah surau saya mengambil tindakan segera, syukur kerja naik taraf serta pemasangan pendingin hawa direalisasikan.

“Surau ini mampu menampung sekitar 60 hingga 70 jemaah pada satu-satu masa, diharapkan usaha ini dapat mengimarahkan lagi institusi surau dan masjid sekitar DUN Taboh Naning,” katanya.


Ketua dan empat ahli sindiket dadah dituduh di mahkamah

JOHOR BAHRU 26 Jan. – Seorang ketua dan empat ahli sindiket dadah didakwa di Mahkamah Majistret, di sini hari ini, keseluruhannya membabitkan 18 pertuduhan mengedar dadah di sekitar Johor Bahru, awal bulan ini.

Ketua sindiket Goh Chee Kuang, 44, dan teman wanitanya, Lee Chia Hui, 33, serta tiga lelaki, Bally Paw Shaw Kiat, 38, serta pasangan adik-beradik Lye Chang Pung, 39, dan Lye Chang Lim, 36, memahami pertuduhan yang dibacakan dalam bahasa Mandarin di hadapan Majistret Nurmadiana Mamat.

Kesemua mereka secara bersama didakwa mengedar beberapa jenis dadah berbahaya termasuk ketamin dan methamphetamine seberat lingkungan 102 gram hingga 210 kilogram di Taman Mount Austin, Taman Baiduri serta Taman Setia Indah, di sini, antara 9 dengan 15 Januari lalu.

Mereka didakwa mengikut Seksyen 39B (1) (a) Akta Dadah Berbahaya 1952 dan boleh dihukum mengikut 39B(2) akta sama dan dibacakan bersama Seksyen 34 Kanun Keseksaan, yang memperuntukkan hukuman gantung sampai mati, jika sabit kesalahan.

Pendakwaan dikendalikan Timbalan Pendakwa Raya Faizal Noor Hadi dan Suriani Ujang manakala kesemua tertuduh diwakili peguam Datuk Micheal K. L. Chee dan Kevin Quah Kai Weng.

Media sebelum ini melaporkan, polis Johor berjaya membuat 23 serbuan di lokasi berbeza sekitar Johor Bahru, sekali gus membongkar aktiviti sindiket membabitkan lima stor penyimpanan dadah dan dua makmal haram memproses dadah, antara 8 hingga 17 Januari lalu.

Dalam serbuan itu, polis menahan 17 ahli sindiket termasuk tujuh wanita tempatan berusia antara 17 hingga 62 tahun, namun empat daripadanya dibebaskan dan akan dijadikan saksi pendakwaan di mahkamah.


KPM telah jumpa ibu bapa pelajar ditampar

SHAH ALAM, 3 Jan – Kementerian Pendidikan (KPM) telah mengadakan perjumpaan bersama ibu bapa dua pemain bola tampar perempuan bawah 14 tahun Melaka yang ditampar jurulatih, semalam.

Menteri Pendidikan Fadhlina Sidek berkata pertemuan itu adalah bertujuan untuk mendapatkan maklum balas daripada pihak ibu bapa pelajar yang terlibat dengan kejadian tersebut.

“Kami (KPM) dah jumpa ibu bapa pelajar untuk dapatkan maklum balas dan kami tidak akan bertolak ansur soal keganasan terutamanya terhadap pelajar kita.

“Keprihatinan kami sangat besar berkenaan isu ini dan keutamaan kami adalah keselamatan serta kebajikan pelajar tersebut,” katanya kepada pemberita selepas meninjau pembukaan sekolah sesi ketiga bagi tahun 2022-2023 di Sekolah Menengah Kebangsaan (SMK) Jalan Kebun, hari ini.

Beliau berkata maklum balas yang diterima daripada ibu bapa serta pihak berkepentingan yang lain akan dilihat secara keseluruhan dan siasatan bakal diteruskan khususnya yang berkait rapat dengan integriti dan tatatertib.

Sementara itu, ketika ditanya adakah KPM akan membuat laporan polis berkenaan isu terbabit, Fadhlina berkata pihak kementerian boleh melaksanakan siasatan menerusi bahagian integriti dan tatatertib.

Sebelum ini tular video memaparkan tindakan seorang jurulatih sebuah pasukan bola tampar menampar pemain remaja perempuan. Insiden itu dipercayai berlaku semasa Kejohanan Bola Tampar Remaja Bawah 14 Tahun di Kota Tinggi, Johor yang diadakan pada 14 hingga 16 Dis lepas.

Mengulas berhubung kewajaran untuk menambah prasekolah dan tadika kerajaan di kawasan bandar kerana dikatakan tidak mampu menampung keperluan semasa, Fadhlina berkata kementeriannya sedang melihat keutamaan perkara itu.

Beliau berkata pihaknya bersama ketua setiausaha KPM dan ketua pengarah Pendidikan Malaysia sudah berbincang mengenai perkara berkenaan dan melihat ada keperluan untuk menambah fasiliti tersebut serta dasar terkait rapat mengenai perkara itu akan dipercepatkan.

Mengulas berhubung prosedur operasi standard (SOP) pencegahan COVID-19 di sekolah susulan penemuan dua varian utama dari China yang sudah ada di Malaysia, Fadhlina berkata kementeriannya akan merujuk dan patuh kepada arahan terkini Kementerian Kesihatan.

Dalam perkembangan lain, Fadhlina berkata sekolah turut diberi kelonggaran untuk membenarkan pelajar mereka memakai tali leher ataupun tidak berbuat demikian kerana kuasa tersebut adalah bawah bidang kuasa sekolah.


Remaja maut, motosikal langgar Proton Saga

KUALA LINGGI 21 April – Remaja berusia 13 tahun maut selepas motosikal ditunggang melanggar belakang sebuah kereta di Kampung Tengah di sini, jam 9.30 malam semalam.

Ketua Polis Daerah Alor Gajah Superintendan Arshad Abu berkata, kemalangan membabitkan motosikal ditunggang mangsa dan Proton Saga dipandu lelaki berusia 44 tahun.

“Ketika tiba di lokasi Proton Saga berkenaan memberi isyarat ke kanan dan berhenti untuk membelok ke lorong di sebelah kanan untuk ke rumahnya.

Arshad berkata, penunggang beralamat di Taman Seri Gamelan, Sungai Baru Melaka yang cedera di kepala disahkan maut di lokasi kemalangan manakala pemandu Proton Saga tidak mengalami sebarang kecederaan.

Menurutnya, pemandu Proton Saga dan saksi kejadian juga sudah diminta hadir ke Balai Polis Trafik Alor Gajah untuk memberi keterangan bagi membantu siasatan mengikut Seksyen 41 (1) Akta Pengangkutan Jalan 1987.


Pantai Rombang diwarnai Jalur Gemilang

PANTAI KUNDOR 29 Ogos – Bahang sambutan bulan kemerdekaan ke-65 semakin dirasai apabila kediaman di Kampung Pantai Rombang, di sini, dihias indah dengan Jalur Gemilang sejak dua minggu lalu.

“Pakaian seragam saya pinjam daripada anak yang berkhidmat bersama Angkatan Tentera Malaysia (ATM) manakala seorang lagi bersama Polis Diraja Malaysia (PDRM).

“Buat julung kali pertandingan Rumah Ceria Merdeka ini dianjurkan, saya bersemangat untuk ambil bahagian, malah memang minat saya menghias rumah,” katanya.

“Saya masuk pertandingan ini saat akhir kerana ingin memeriahkan lagi suasana kampung, bersemangat apabila melihat jiran sibuk hias rumah masing-masing,” katanya.


Melaka buka hospital kluster jika kes COVID-19 meningkat selepas Aidilfitri

AYER KEROH 27 April – Sebuah hospital kluster COVID-19 akan dibuka di negeri ini sekiranya jangkitan COVID-19 kembali meningkat selepas Hari Raya Aidilfitri nanti, kata EXCO Kesihatan Negeri Dr Muhamad Akmal Saleh.

Beliau berkata, pembukaan hospital kluster itu merupakan antara pelan sandaran yang disediakan bagi menghadapi apa jua kemungkinan mendatang selepas Pusat Kuarantin dan Rawatan COVID-19 (PKRC) di MITC ditutup secara rasmi pada 30 April.

Katanya, buat masa ini salah satu daripada hospital daerah iaitu sama ada Hospital Jasin atau Hospital Alor Gajah akan dicadangkan untuk dijadikan hospital kluster tersebut, namun ia bergantung kepada peningkatan kes.

“Sebaik PKRC MITC ditutup, untuk sementara kita sudah sediakan Kolej Jururawat di Hospital Melaka sebagai pusat kuarantin yang mampu menempatkan 200 hingga 300 pesakit.

“Tetapi jika ada kenaikan kes kita sudah sediakan pelan A, B dan C yang mana salah satunya ialah untuk mewujudkan hospital kluster COVID-19 sama ada di Alor Gajah atau Jasin yang mana ia kerana kita tidak mahu bebanan COVID-19 akan mengganggu perawatan pesakit bukan COVID-19 di Hospital Melaka.

“Jadi, itu antara pelan yang kita sediakan selain bersiap sedia untuk membuka semula PKRC itupun hanya jika kapasiti pesakit tidak mampu ditampung lagi,” katanya.

Beliau berkata demikian dalam sidang media selepas merasmikan penutupan PKRC MITC, di sini, hari ini yang turut dihadiri Pengarah Kesihatan Negeri Melaka Dr Rusdi Abd Rahman, Pengarah APM Melaka Lt Kol Cuthbert John Martin Quadra dan Pengarah PKRC MITC Dr Abdul Karim Abdul Rahman.

Mengulas lanjut, Muhamad Akmal berkata, situasi COVID-19 di Melaka pada ketika berada pada tahap yang baik apabila dalam tempoh tiga hari berturut-turut kes harian yang direkodkan hanyalah dua digit sahaja.

Malah, katanya, kadar kemasukan pesakit ke hospital juga menurun kepada 13 peratus sahaja, begitu juga jumlah kemasukan ke unit rawatan rapi (ICU) yang kini berada pada tahap 9.4 peratus.

“Kita memang menjangkakan kes akan terkawal tetapi kalau boleh kita nasihatkan semua perantau atau mereka yang ingin pulang beraya agar terus mematuhi SOP ditetapkan.

“Walaupun sudah memasuki fasa peralihan endemik kita tetap perlu jaga SOP untuk mengekang jangkitan dan pada masa sama membantu negara kita beralih ke fasa endemik sepenuhnya,” ujarnya.


KPDNHEP Kelantan sita 2.72 tan minyak masak bersubsibi

Ketua Pegawai Penguat Kuasa Kementerian Perdagangan Dalam Negeri dan Hal Ehwal Pengguna (KPDNHEP) Kelantan Aswadi Jaafar berkata dua suspek yang terdiri daripada pemandu dan kelindan lori yang membawa minyak masak itu turut ditahan bagi membantu siasatan.

Katanya dalam operasi semalam, pihaknya mengesan sebuah lori Isuzu yang dilihat mencurigakan dari arah Pauh Lima menuju ke Peringat pada pukul 3 petang semalam, dan selepas diperiksa pemandu serta kelindan lori berkenaan gagal mengemukakan sebarang butiran atau catatan transaksi berkaitan minyak masak yang ditemukan.

“Kedua-dua suspek juga gagal mengemukakan sebarang dokumen sebagai pemilikan barang kawalan itu seperti yang diarahkan oleh pasukan dibawah Seksyen 8 Akta Kawalan Bekalan 1961,” katanya dalam kenyataan, hari ini.

Aswadi berkata kedua-dua suspek berusia 40-an dan 50-an disiasat di bawah Akta Kawalan Bekalan 1961 dan Peraturan-peraturan Kawalan Bekalan 1974 kerana disyaki memiliki barang kawalan tanpa lesen dengan niat melakukan kesalahan.


Rumah terbuka ADUN Ayer Limau terima sambutan luar biasa

MASJID TANAH 6 Mei – Rumah Terbuka Hari Raya Aidilfitri 2022 Dewan Undangan Negeri (DUN) Ayer Limau disambut meriah dengan kehadiran lebih 1,500 tetamu pelbagai lapisan malam tadi.

“Alhamdulillah saya begitu terharu dengan sambutan yang cukup diluar jangkaan pada malam ini selepas melihat ramai tetamu, lebih lagi ini adalah kali pertama saya bergelar ADUN mewakili rakyat di Ayer Limau.

“Dikesempatan ini saya juga memohon maaf sekiranya terdapat kesilapan sepanjang memimpin dan ingin mengucapkan Selamat Hari Raya Aidilfitri Maaf Zahir dan Batin,” katanya kepada Melaka Hari ini.

Sambutan diadakan di Kampung Jeram, Masjid Tanah turut diserikan dengan kehadiran Yang di-Pertua negeri, Tun Seri Setia Mohd Ali Mohd Rustam bersama isteri, Toh Puan Asmah Abd Rahman.

Ia turut dihadiri Ketua Menteri, Datuk Seri Utama Sulaiman Md Ali serta barisan EXCO Kerajaan negeri dan kepimpinan akar umbi DUN Ayer Limau.

Acara makan malam yang dihidangkan dengan pelbagai makanan tradisi kali ini meriah sambil dihiburkan dengan dendangan lagi klasik daripada Santai Busker.

Seorang pengunjung, Azrin Amer, 42 berkata, Aidilfitri kali ini amat meriah berikutan kelonggaran diberikan kerajaan selain negara dalam proses beralih ke fasa endemik.

“Inilah masa rakyat Malaysia mengambil kesempatan meraikannya untuk menziarahi sanak saudara dan menganjurkan rumah terbuka seperti penganjuran yang diadakan malam ini,” katanya.


Agong dan Permaisuri ucap takziah kepada keluarga juruterbang nahas Hawk 108

KUALA LUMPUR 17 Nov – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan ucapan takziah kepada ahli keluarga Allahyarham Mohamad Affendi Bustamy yang terkorban dalam insiden pesawat Hawk 108 di Butterworth, Pulau Pinang, malam tadi.

Menerusi catatan di laman Facebook Istana Negara, baginda menzahirkan rasa sedih dengan pemergian Allahyarham ke rahmatullah dan menzahirkan harapan supaya seluruh ahli keluarga Allahyarham tabak menerima duggan dan suasana pilu itu.

“Seri Paduka Baginda Yang di-Pertuan Agong, selaku pemerintah tertinggi angkatan tentera Malaysia, amat menghargai khidmat bakti dan jasa Allahyarham kepada TUDM dan negara.

“Seri Paduka Baginda Yang di-Pertuan Agong turut menyifatkan pemergian Allahyarham sebagai satu kehilangan besar kepada angkatan TUDM dan negara,” kata kenyataan itu.

Kedua-dua baginda turut mendoakan agar roh Allahyarham dicucuri rahmat Allah S.W.T dan ditempatkan bersama orang beriman manakala Mejar Mohd Fareez Omar yang mengalami kecederaan dikurnaikan kesembuhan segera.

Yang di-Pertuan Agong turut menyifatkan pemergiaan Allahyarham sebagai satu kehilangan besar kepada warga angkatan Tentera Udara Diraja Malaysia (TUDM) dan negara.

“Seri Paduka Baginda berdua mendoakan agar roh Allahyarham dicucuri rahmat oleh Allah SWT dan ditempatkan bersama para solihin. dan mendoakan agar juruterbang TUDM Mejar Mohd Fareez bin Omar yang mengalami kecederaan dan sedang dirawat di Hospital Seberang Jaya, Pulau Pinang, dikurniakan kesembuhan segera,” katanya.

Dalam kejadian pada jam 10.07 malam itu, pesawat Hawk 108 dinaiki Allahyarham Kapten Mohamad Affendi bersama Mejar Mohd Fareez terhempas ketika melakukan latihan penerbangan di Pangkalan Udara di Butterworth, Pulau Pinang.


Thaipusam: Jualan ‘belanga’ kurang sambutan


9,570 tentera, pasangan di Kem Terendak dan Kem Sungai Udang tunai tanggungjawab

SUNGAI UDANG 15 November -Seramai 9,570 pegawai dan anggota tentera di Kem Terendak dan Kem Sungai Udang serta pasangan mereka menunaikan tanggungjawab sebagai pengundi awal di empat pusat mengundi, di sini hari ini.

Empat pusat mengundi awal dibuka di Sekolah Kebangsaan (SK) Terendak 1; SK Terendak 2 dan Sekolah Menengah Kebangsaan (SMK) Terendak serta Dewan Borhan, Pusat Latihan Peperangan Khusus (Pulpak), Kem Sungai Udang.

Terdahulu, tinjauan Melaka Hari Ini (MHI) mendapati proses pengundian awal Pilihan Raya Umum ke-15 (PRU15) melibatkan tentera dan pasangan masing-masing di SK Terendak 2 bermula seawal jam 8 pagi dengan dikawal ketat oleh petugas Suruhanjaya Pilihan Raya (SPR) dan proses itu dijangka tamat kira-kira jam 5 petang nanti.

Semua pengundi awal di kem berkenaan melaksanakan tanggungjawab bagi menentukan kerusi Parlimen Tangga Batu dan proses pengundian itu dilakukan secara berperingkat bagi mengelakkan kesesakan di pusat mengundi.

Untuk rekod, jumlah keseluruhan pegawai dan anggota tentera serta pasangan masing-masing yang menunaikan tanggungjawab mengundi awal di Melaka adalah seramai 10,097 orang.

Tiga lagi pusat mengundi yang dibuka selain Kem Terendak dan Kem Sungai Udang adalah di Bilik Gerakan 96 Depot Pusat Peluru Masjid Tanah, Dewan Sri Beruang dan Bilik Pusat Latih Palapes, Universiti Teknikal Malaysia Melaka (UTeM).


SPRM tempatkan anggota, pantau PRN Melaka

MELAKA, 28 Okt – Suruhanjaya Pencegahan Rasuah Malaysia (SPRM) akan menempatkan pegawai dan anggotanya di lapangan bagi memantau proses Pilihan Raya Negeri (PRN) Melaka.

Pengarah SPRM Melaka Mohd Shahril Che Saad berkata satu pasukan telah dibentuk bagi tujuan itu yang akan menumpukan pemantauan terhadap proses penamaan calon, kempen dan hari pengundian.

“Dalam tempoh pilihan raya ini ia tertumpu kepada pemantauan dari segi kawalan dan pencegahan rasuah yang melibatkan elemen-elemen rasuah atau guna kuasa ketika di lapangan,” katanya kepada pemberita selepas menghadiri Program Pembudayaan Integriti-Hijaukan Bumi SPRM dan Jabatan Perhutanan Negeri Melaka di sini hari ini.

Suruhanjaya Pilihan Raya (SPR) menetapkan tarikh mengundi bagi PRN Melaka pada 20 Nov, penamaan calon pada 8 Nov manakala undi awal pada 16 Nov ini.

PRN Melaka diadakan susulan pembubaran Dewan Undangan Negeri Melaka pada 4 Okt lepas apabila empat Ahli Dewan Undangan Negeri (ADUN) menarik sokongan terhadap kepimpinan Ketua Menteri Datuk Seri Sulaiman Md Ali. – BERNAMA


PH setuju Parlimen tidak dibubar sebelum 31 Julai 2022

KUALA LUMPUR 14 Sept – Pakatan Harapan (PH) bersetuju Parlimen tidak akan dibubar sebelum 31 Julai 2022 sebagai usaha mencapai kestabilan politik di negara ini bagi memerangi pandemik COVID-19.

Penyelaras Ketua Whip Ahli Parlimen PH Anthony Loke Siew Fook berkata, tidak wujud keperluan untuk mengadakan pilihan raya umum (PRU) secara mengejut, sebaliknya fokus sepenuhnya kini adalah kepada usaha memerangi COVID-19.

“Aspek penting dalam persefahaman ini adalah mengembalikan kestabilan politik. Satu elemen penting dalam persefahaman adalah dengan kerjasama ini maka kerajaan juga telah berikan janji bahawa Parlimen tidak akan dibubarkan sebelum 31 Julai 2022.

“Jadi, fokus sepenuhnya untuk memerangi COVID-19,” katanya pada sidang media selepas majlis menandatangani Memorandum Persefahaman (MoU) Transformasi dan Kestabilan Politik antara Kerajaan Persekutuan dan PH di Bangunan Parlimen, semalam.

Selain itu, beliau berkata persetujuan bagi masa pembubaran Parlimen itu bertujuan membolehkan transformasi Parlimen dilaksanakan antaranya dengan mengembalikan Akta Perkhidmatan Parlimen dan pembentangan Akta Anti Lompat Parti.

“Umpamanya Akta Anti Lompat Parti garis masanya ialah sesi pertama tahun depan manakala Akta Perkhidmatan Parlimen paling lewat mesti dibawa pada sesi kedua tahun depan,” katanya.

Terdahulu, Kerajaan Persekutuan dan PH melakar sejarah negara apabila buat pertama kali menandatangani MoU Transformasi dan Kestabilan Politik yang membentuk satu kerjasama dwipartisan dengan menjulang semangat Keluarga Malaysia.

MoU itu mempunyai enam agenda merangkumi pemerkasaan pelan COVID-19, transformasi pentadbiran, pembaharuan Parlimen, kebebasan institusi kehakiman, Perjanjian Malaysia 1963 (MA63) dan pembentukan jawatankuasa pemandu.

Loke berkata, persefahaman itu merupakan dokumen penting yang menunjukkan komitmen kedua-dua pihak untuk melihat transformasi politik itu berlaku, sekali gus mengembalikan keyakinan rakyat.

Sementara itu, Ketua Setiausaha PH Datuk Seri Saifuddin Nasution Ismail berkata peranan PH sebagai pembangkang adalah kekal sekalipun MoU itu dimeterai.

Saifuddin Nasution, yang juga Setiausaha Agung PKR, berkata PH tidak akan terlibat dengan fungsi eksekutif sebaliknya akan terus bertanggungjawab berperanan sebagai pembangkang di bawah Parlimen iaitu bagi semak dan imbang, pengawasan serta menggubal undang-undang dan dasar.

“MoU ini bukan bermakna SD sokongan kepada kerajaan. Kita bertekad teruskan konsep dwipartisan dan kekal menjalankan fungsi sebagai pembangkang. Jika ada kelemahan dari segi tatakelola kerajaan, kita tetap akan bangun bersuara,” katanya.

Saifuddin Nasution berkata semua perkara yang dipersetujui juga akan dipantau oleh jawatankuasa pemandu yang terdiri daripada lima individu daripada pembangkang dan kerajaan yang akan memastikan semua agenda terlaksana dalam masa yang ditetapkan.

Ditanya mengapa baru sekarang PH bersetuju memeterai MoU dengan kerajaan, beliau menjelaskan tawaran yang hampir sama sebelum ini pernah dibuat oleh bekas Perdana Menteri Tan Sri Muhyiddin Yassin, namun ketika itu Muhyiddin telah hilang keabsahan sebagai perdana menteri.

“Yang lepas, ketika itu PM (Muhyiddin) sudah pun hilang 15 sokongan Ahli Parlimen, PM yang sudah hilang keabsahan tidak boleh membuat sebarang tawaran. Ia juga untuk mengekalkan hayat sebagai pemimpin.

“Pada ketika ini tawaran perundingan adalah mendokong hasrat membawa kestabilan dan kedua-dua belah akan memberi sumbangan yang efektif dan penuhi titah Yang di-Pertuan Agong,” katanya.


Met Malaysia keluar amaran ribut Dujuan berhampiran perairan Sabah

KUALA LUMPUR 21 Feb. – Ribut tropika Dujuan dengan kelajuan angin maksimum 65 kilometer sejam, berada kira-kira 1,271 kilometer (km) ke timur laut Sandakan, Sabah, setakat 5 pagi tadi.

Jabatan Meteorologi Malaysia (MetMalaysia) dalam satu kenyataan berkata kedudukan ribut itu pada waktu yang sama ialah di latitud 8.6 utara dan longitud 129.3 timur kira-kira 425 km ke timur laut Davao, Filipina.

Menurut kenyataan itu, ribut tropika itu bergerak dengan kelajuan 15km/j ke arah barat laut dan boleh menyebabkan angin kencang dan laut bergelora di kawasan perairan Laut China Selatan.


Sesi persekolahan secara bersemuka disambung 1 Mac

KUALA LUMPUR 19 Feb. – Kementerian Pendidikan Malaysia (KPM) menetapkan sesi persekolahan secara bersemuka yang ditangguhkan akibat peningkatan kes COVID-19 sebelum ini, dibuka pada 1 Mac depan di seluruh negara.

Menteri Kanan Pendidikan, Senator Datuk Dr. Radzi Jidin berkata, sesi persekolahan dimulai murid prasekolah, Tahun Satu dan Tahun dua manakala murid Tahun Tiga hingga Tahun Enam pula akan mendaftar di sekolah masing-masing pada 8 Mac.

“Keputusan membenarkan pelajar sekolah rendah untuk mengikuti sesi persekolahan lebih awal adalah bagi membiasakan murid dan guru dengan suasana norma baharu dan juga prosedur operasi standard (SOP) COVID-19.

“Pembukaan secara berperingkat ini juga menekankan aspek perjalanan peperiksaan Sijil Pelajaran Malaysia (SPM) 2020 bagi memberi laluan kepada calon agar tidak menjejaskan setiap ruang fasiliti yang diambil setiap sekolah,” katanya.

Menurut Radzi, kemasukan pelajar menengah akan dilaksanakan mengikut kumpulan pelbagai negeri dengan Kumpulan A bermula pada 4 April depan, manakala Kumpulan B pada 5 April iaitu selepas taman peperiksaan SPM 2020.

“Kumpulan A membabitkan sekolah di Kedah, Johor, Kelantan dan Terengganu manakala Kumpulan B melibatkan sekolah di Perlis, Pulau Pinang, Perak, Selangor, Negeri Sembilan, Melaka, Pahang, Sabah, Sarawak, Wilayah Persekutuan Kuala Lumpur, Labuan dan Putrajaya,” katanya.

Sementara itu, ditanya mengenai kebimbangan ibu bapa berkaitan angka COVID-19, beliau berkata menjadi tanggungjawab KPM untuk menyediakan akses pendidikan dalam keadaan selamat sambil memastikan pelajar tidak jauh ketinggalan dalam pembelajaran.

“Jika ada masalah kesihatan, ibu bapa boleh maklumkan kepada pihak sekolah. Saya juga memohon kerjasama ibu bapa yang menunggu anak mereka selepas tamat sesi persekolahan untuk patuhi SOP di luar kawasan sekolah dengan mengutamakan penjarakan fizikal dan sebagainya,” katanya.


DUN GADEK: Sasar bina 10 ‘syurga’ baharu tahun ini

GADEK 28 Mac – Seramai 10 penerima dalam kalangan asnaf dan fakir miskin sekitar Dewan Undangan Negeri (DUN) Gadek disasarkan akan menerima kediaman baharu menerusi program Rumah Prihatin, tahun ini.

Ahli Dewan Undangan Negeri (ADUN) Gadek, V P Shanmugam berkata, program berkenaan bakal menyediakan syurga baharu buat penerima yang kurang berkemampuan di DUN berkenaan.

“Kita akui di Melaka ada antara fakir miskin memerlukan rumah untuk meneruskan kehidupan mereka dan kerajaan negeri sedia membantu mereka berdasarkan peruntukan yang diberikan dengan kelulusan daripada pihak JAPERUN dan ADUN kawasan masing-masing.

“Bermula Jan hingga Mac dua Rumah Prihatin diluluskan kerajaan negeri hasil saringan dijalankan,” katanya selepas menyempurnakan Program Penyerahan Kunci Rumah Prihatin di Gadek, di sini, hari ini.

Menurutnya, kedua-dua projek itu diluluskan dua bulan lalu hasil sumbangan kerajaan negeri menerusi Lembaga Perumahan Melaka (LPM) dan diseliakan Jabatan Kerja Raya (JKR) Melaka.

“Setiap penerima Rumah Prihatin telah menerima kediaman itu dilengkapi dengan kemudahan tandas dan dua buah bilik bernilai RM30,000 buat sebuah rumah,” katanya.


PDRM tunggu dasar KDN berikutan kebenaran jual bunga api, mercun – KPN

KUALA LUMPUR, 4 Feb – Polis Diraja Malaysia (PDRM) sedang menunggu dasar dan garis panduan daripada Kementerian Dalam Negeri (KDN) berhubung kebenaran aktiviti pembakaran serta penjualan bungai api dan mercun.

Ketua Polis Negara (KPN) Tan Sri Acryl Sani Abdullah Sani berkata PDRM mengikuti apa jua garis panduan dan dasar yang ditetapkan KDN berikutan pelaksanaan perkara tersebut demi menjamin keselamatan orang ramai.

Beliau berkata demikian ketika hadir program Hiking Polis Diraja Malaysia Bersama Komuniti Peringkat Polis Kontinjen Kuala Lumpur di Taman Persekutuan Bukit Kiara, di sini, hari ini.

Semalam, Bernama melaporkan aktiviti pembakaran serta penjualan bunga api dan mercun dalam negara akan dibenarkan tidak lama lagi, tertakluk kepada peraturan serta garis panduan baharu yang akan dikeluarkan.

Menteri Pembangunan Kerajaan Tempatan Nga Kor Ming dilaporkan berkata perkara itu dipersetujui dalam mesyuarat Jemaah Menteri dua hari lepas, sebagai antara langkah yang boleh meningkatkan pendapatan negara dan kerajaan akan mengawal aktiviti penjualannya di peringkat sumber iaitu pemborong dan pengimport.

Mengenai acara yang melibatkan kira-kira 200 peserta yang terdiri daripada anggota polis serta masyarakat setempat Bukit Kiara dan wakil penduduk sekitar, Acryl Sani berkata ia merupakan inisiatif pihaknya untuk merapatkan hubungan dengan masyarakat.

Ditanya mengenai isu seorang wanita tidak dibenarkan memasuki balai polis kerana tidak menepati etika pemakaian, beliau berkata kod etika pemakaian ketika berurusan di pejabat kerajaan harus dipatuhi namun ia diberikan kelonggaran sekiranya terdapat sebarang hal kecemasan.

Beliau berkata dalam arahan Ketua Setiausaha Negara, memang ada arahan mengenai tatacara berpakaian apabila berurusan di pejabat kerajaan namun ketua jabatan atau agensi masing-masing dengan budi bicara akan menentukan bentuk tatacara berpakaian yang akan dilaksanakan.

“Pejabat kerajaan ini merupakan pejabat yang ramai orang berurusan. Pelbagai lapisan masyarakat ada di situ, jadi kita ingin menunjukkan kepada masyarakat bahawa jabatan kerajaan ini adalah tempat yang masyarakat berurusan dalam keadaan tertib dan sopan.

“… tetapi dalam keadaan kecemasan, mungkin ia boleh dibuat kelonggaran. Kita harus melihat apa bentuk kecemasan tersebut atau kecemasan itu boleh diberi kelonggaran,” katanya.

Terdapat laporan media, seorang wanita yang mahu membuat laporan polis berikutan kemalangan kereta mendakwa tidak dibenarkan masuk ke balai polis Kajang kerana memakai seluar pendek.


Istana Balai Besar dibuka untuk pemberian vaksin kepada rakyat

KOTA BHARU 1 Ogos – Sultan Kelantan Sultan Muhammad V memperkenan supaya pintu Istana Balai Besar, di sini, dibuka kepada rakyat jelata bagi tujuan kemudahan pelaksanaan program pemberian vaksin COVID-19.

Pengelola Istana Diraja Kelantan Datuk Tengku Azmi Tengku Jaafar berkata, Istana Balai Besar merupakan satu-satunya istana di Kelantan yang dibuka bagi tujuan tersebut.

Beliau berkata, Program Vaksinasi COVID-19 Kebangsaan di Istana Balai Besar anjuran Pejabat Sultan Kelantan dengan kerjasama Jabatan Kesihatan Negeri Kelantan (JKNK) bagi Fasa Dua Pelan Pemulihan Negara (PPN) dilaksanakan lima hari, mulai hari ini.

“Bagi program (vaksinasi) ini dalam Fasa Pertama PPN ia telah dilaksanakan pada 9 Jun lalu yang membabitkan seramai 350 penerima vaksin yang terdiri daripada pegawai-pegawai dan kakitangan Istana negeri Kelantan.

“Sementara, bagi program kali ini, dijangka seramai 2,000 penerima dijangka akan menerima vaksin iaitu 1,000 penerima adalah rakyat jelata dan selebihnya adalah kakitangan dan kerabat-kerabat Istana Negeri Kelantan,” katanya.

Mengulas lanjut Tengku Azmi berkata, Sultan Muhammad V juga memuji rakyat Kelantan yang telah mendaftar untuk menerima vaksin dan baginda turut menitahkan semua rakyat Kelantan sama ada di dalam atau di luar negeri supaya mengambil serius berkenaan peningkatan jangkitan COVID-19 di Kelantan serta negara ini.

“Baginda juga menyeru semua rakyat memainkan peranan masing-masing dalam melindungi diri sendiri dan keluarga,” katanya sambil memaklumkan Sultan Muhammad V juga menzahirkan ucapan setinggi-tinggi penghargaan dan terima kasih kepada seluruh barisan hadapan yang terlibat terutamanya kakitangan Kementerian Kesihatan (KKM) dalam membendung penularan COVID-19.

“Mereka tidak mengenal penat lelah berkhidmat untuk segenap lapisan masyarakat dan bertungkus lumus dalam memastikan kes yang mencanak naik ini dapat dilandaikan secepat mungkin,” katanya.

Dalam masa sama, Tengku Azmi turut memaklumkan Tengku Mahkota Kelantan Dr Tengku Muhammad Faiz Petra juga amat prihatin terhadap masalah serta kekangan yang dihadapi oleh pihak KKM dalam memastikan kelancaran proses pemberian vaksin COVID-19.

“Pada 23 Jun lalu, bertempat di Istana Balai Besar juga, Tengku Mahkota Kelantan telah mengampuni perkenan untuk mengurniakan sumbangan lima peti ‘Top Loading’ bagi tujuan kemudahan penyimpanan bekalan vaksin COVID-19 kepada Jabatan Kesihatan Negeri Kelantan,” katanya.

Malah, Tengku Azmi berkata beberapa program lain juga sedang dalam perancangan pihaknya dan akan diadakan di Istana Balai Besar termasuk program penyerahan bakul makanan kurniaan baginda kepada penduduk Kelantan yang terjejas akibat pandemik COVID-19.


Ucapan dasar Zahid tiup semangat penyatuan – Komponen BN

KUALA LUMPUR, 18 Mac – Semangat penyatuan yang ditiupkan Presiden UMNO Datuk Seri Dr Ahmad Zahid Hamidi menjadi azimat buat parti komponen Barisan Nasional (BN) untuk bekerja lebih keras dan memperkasakan peranan masing-masing bagi menghadapi Pilihan Raya Umum ke-15 (PRU15) akan datang.

Pemimpin MCA dan MIC yang hadir mendengar ucapan dasar Ahmad Zahid pada Perhimpunan Agung UMNO hari ini menyifatkan ucapan berkenaan yang sarat dengan pesanan dan hala tuju itu perlu dihayati semua parti dalam komponen BN.

Presiden MCA Datuk Seri Dr Wee Ka Siong berkata untuk berhadapan PRU15, pelbagai aspek boleh diperbaiki bagi memastikan gabungan berkenaan kembali menjadi pilihan rakyat selepas kejayaan yang ditempa pada dua Pilihan Raya Negeri (PRN) Melaka dan Johor.

“Kemenangan pada PRN Melaka dan Johor telah memberi motivasi serta semangat kepada parti dan kami melihatnya (kemenangan) sebagai satu bentuk dorongan yang diberikan oleh rakyat kepada BN.

“Banyak lagi sebenarnya perkara yang kami boleh perbaiki untuk berhadapan dengan PRU15. Ini satu cabaran besar dan saya yakin semua parti perlu bekerja keras untuk mencapai kemenangan yang lebih besar berbanding pencapaian pada PRU14 sebelum ini,” katanya kepada pemberita di sini.

Sementara itu, Timbalan Presiden MIC Datuk Seri M. Saravanan yang mewakili presiden ke perasmian perhimpunan itu berkata penyatuan dalam kalangan ahli adalah kunci utama yang akan membawa kemenangan kepada BN dalam PRU15.

“Kami percaya penyatuan ini akan membawa perubahan yang baik sekali gus memperkasakan parti untuk beroleh kejayaan besar pada pilihan raya umum akan datang,” katanya.- BERNAMA


SOP sambutan Thaipusam diumumkan dalam masa terdekat – Saravanan

KUALA LUMPUR, 11 Dis – Prosedur operasi standard (SOP) Hari Thaipusam termasuk bagi perarakan kavadi dan pedati, akan diumumkan oleh Menteri Perpaduan Negara Halimah Mohamed Sadique dalam tempoh terdekat.

“Semalam, Halimah telah mengadakan perjumpaan dengan wakil pemimpin agama Hindu dan kuil selepas Mesyuarat Jemaah Menteri, dan pelbagai perkara telah dibincangkan,” kata Menteri Sumber Manusia Datuk Seri M.Saravanan kepada pemberita, selepas merasmikan Mesyuarat Perwakilan Pemuda, Wanita, Putera dan Puteri MIC di Wisma MCA di sini, hari ini.

Sementara itu, Saravanan berkata semalam beliau sendiri telah bertemu Perdana Menteri Datuk Seri Ismail Sabri Yaakob, yang pada dasarnya positif tentang perarakan tersebut.

Saravanan yang juga Timbalan Presiden MIC berkata satu mesyuarat akan diadakan pada Selasa depan, bagi membincangkan perkara-perkara berkaitan dengan sambutan perayaan itu.

Pada 7 Dis, Halimah dalam Dewan Rakyat memberitahu semua perarakan perayaan, termasuk perarakan kavadi bagi Thaipusam dan chingay sempena Tahun Baharu Cina, tidak dibenarkan berikutan negara sedang berdepan jangkitan varian baharu COVID-19, Omicron ketika ini.

Dalam perkembangan lain, ketika berucap pada mesyuarat perwakilan sayap MIC itu, Saravanan meminta perwakilan agar mengubah cara pemikiran dalam mengemudi parti seiring dengan persediaan menghadapi Revolusi Perindustrian (IR) 4.0.

Beliau berkata MIC tidak boleh lagi dilihat sebagai parti yang memberikan sumbangan percuma, malah ia perlu menjadi parti yang mewujudkan lebih banyak peluang pekerjaan kepada kaum India.

“Dalam 10 tahun akan datang, dunia berdepan dengan IR4.0 di mana banyak pekerjaan akan hilang. Oleh itu, kita perlu bersedia menghadapi perubahan dan cabaran tersebut,” katanya.

Beliau turut meminta masyarakat India di negara ini agar turut mengubah cara pemikiran, supaya terus berjaya dan mengharungi cabaran IR4.0, sekali gus tidak hanya mempersalahkan parti politik.

Seramai 1,500 perwakilan daripada sayap Pemuda, Wanita, Putera dan Puteri telah menghadiri Mesyuarat Perwakilan Sayap berkenaan sementara Perhimpunan Agung Tahunan parti itu akan diadakan esok. – BERNAMA


Akar umbi akan pilih siapa terajui parti – Ab Rauf

MASJID TANAH 17 April – Tiada jalan pintas, siapa jua yang akan menerajui pimpinan parti, perlu melalui proses pemilihan oleh akar umbi.

Itu kata Pengerusi Badan Perhubungan UMNO Melaka, Datuk Seri Ab Rauf Yusoh ketika diminta mengulas sama ada jawatan Presiden UMNO perlu diserahkan kepada Datuk Seri Ismail Sabri yang dipilih menjadi calon Perdana Menteri jika Barisan Nasional (BN) memenangi Pilihan Raya Umum Ke-15 (PRU15).

Katanya, sekiranya jawatan itu kekal pada penyandang sekarang iaitu Datuk Seri Ahmad Zahid Hamidi sekalipun, ia bukanlah satu kejutan kerana beliau (Ahmad Zahid) mempunyai peranan besar dalam menaikkan semula UMNO dan BN seperti yang ada sekarang.

“Presiden parti Datuk Seri Zahid Hamidi mempunyai peranan dalam kemelut untuk mengeluarkan UMNO daripada awal pemasalahan sehingga hari ini, jadi saya minta apabila kita berjaya jangan kita lupa peranan masing-masing.

“Dalam politik era baru ini, pertama kali dalam UMNO, presidennya tidak menjadi Perdana Menteri dan pertama kali juga Perdana Menteri bukan dari Presiden UMNO.

“Maka kita kena lihat politik secara positif dalam menterjemahkan bahawa yang akan datang ini kesepakatan di antara parti dengan pengurusan kerajaan kena bersama-sama memenangi PRU-15,” katanya.


Tujuh selebriti dikompaun langgar SOP PKPB

KUALA LUMPUR 22 Jun – Seramai tujuh selebriti dikompaun kerana melanggar prosedur operasi standard (SOP) Perintah Kawalan Pergerakan Bersyarat (PKPB) ketika menghadiri Majlis Berbuka Puasa dan Rapatkan Saf 2021 pada April lalu.

Ketua Polis Daerah Dang Wangi Asisten Komisioner Mohamad Zainal Abdullah berkata, enam individu masing-masing dikompaun RM1,500 kerana tidak memakai pelitup muka manakala penganjur yang juga seorang selebriti dikompaun RM10,000 kerana gagal memastikan tetamu memakai pelitup muka sepanjang majlis diadakan.

Beliau berkata keputusan untuk mengenakan kompaun terhadap semua individu itu dibuat selepas pihaknya menerima kembali kertas siasatan kes daripada pejabat Peguam Negara semalam.

Pada 2 Mei lalu, polis membuka kertas siasatan berkaitan penganjuran majlis yang diadakan di sebuah hotel di Bukit Bintang yang turut dihadiri beberapa artis.

Siasatan turut dilakukan selepas gambar penganjuran majlis berkenaan tular di media sosial yang memaparkan beberapa artis melanggar SOP kerana tiada penjarakan sosial dan tidak memakai pelitup muka ketika menghadiri majlis berkenaan.


Kualiti perkhidmatan industri kurier negara capai 70 peratus pada 2019

KUALA LUMPUR, 13 Ogos – Kualiti perkhidmatan industri kurier negara meningkat empat peratus kepada 70 peratus pada 2019 berbanding 66 peratus pada tahun sebelumnya, demikian menurut Suruhanjaya Komunikasi dan Multimedia Malaysia (SKMM).

Prestasi penghantaran bungkusan juga menunjukkan perkembangan positif dengan secara purata 87 peratus bungkusan diterima dalam tempoh tiga hari di Semenanjung Malaysia, Sabah dan Sarawak, demkian menurut kenyataan itu.

Menurut SKMM, dari segi perkhidmatan pelanggan pula, purata masa menunggu untuk mendapatkan perkhidmatan di kaunter ialah tiga minit dan purata tempoh perkhidmatan untuk setiap pelanggan ialah antara lima dan 10 minit.

“Dari aspek pelanggan, didapati mereka mengutamakan aspek harga sebagai faktor penentu kepada kepuasan mereka, diikuti ketepatan masa dalam penghantaran,” demikian menurut kenyataan itu.

Menurut SKMM, hasil penilaian itu adalah kriteria utama bagi menentukan pemenang Anugerah Penghantaran E-Dagang Tahunan 2019 yang akan dibuat pada suku keempat tahun ini.- BERNAMA


Usia bukan halangan untuk celik al-Quran

BUKIT BARU 5 Mac – Di saat anak muda lain sedang bersuka ria dan melekat bersama gajet, berbeza pula bagi Nuratiqa Amirah Muhd Amri yang lebih gemar menghafaz al-Quran ketika usia remajanya.

Anak sulung berusia 17 tahun itu bagaimanapun mengakui pada awalnya kurang berminat mendalami ilmu agama, namun hasil didikan dan galakan daripada keluarga membawanya ke tahap tertinggi sehingga meraih Anugerah Pelajar Cemerlang al-Quran 2023.

Anugerah itu diterimanya pada Majlis Konvokesyen Persatuan Pengajian dan Kuliah Asas Membaca Al-Quran (PERKAMA) Kali Ke-10 Ijazah Watiqah Al-Quran 2023 di Auditorium Masjid Al-Azim di sini, hari ini.

“Apa yang menarik minat saya untuk sertai bacaan al-Quran adalah dorongan kerana wan (nenek) saya, dia menyuruh saya masuk kelas ini, alhamdulillah akhirnya membuahkan hasil.

“Nasihat nenek yang masih saya ingat ialah untuk saya mendalami ilmu agama supaya pada masa akan datang saya boleh menurunkan ilmu itu kepada orang lain apabila berjaya kelak,” katanya yang memasuki kelas PERKAMA sejak tahun 2020.

Aminah yang juga seorang ibu dan nenek berkata, dia mula mengikuti kelas PERKAMA pada tahun 2016 dan tidak menyangka pengajian di lewat usia mampu membantunya meraih anugerah tersebut.

“Sebagai ibu dan juga nenek pesanan saya kepada anak-anak muda, selagi ada hayat kita jangan lupa kan al-Quran kerana ia jaminan kita di akhirat,” kata ibu kepada lima anak ini.


Gesa KKM tubuh jawatankuasa inkuiri khas siasat punca kematian doktor pelatih HPP

GEORGE TOWN, 5 Mei – Kerajaan Negeri Pulau Pinang hari ini menggesa Kementerian Kesihatan (KKM) agar menubuhkan satu jawatankuasa inkuiri khas untuk siasat punca kematian seorang doktor pelatih yang bertugas di Hospital Pulau Pinang (HPP) baru-baru ini.

Ketua Menteri Chow Kon Yeow berkata penubuhan jawatankuasa itu penting bagi mengenal pasti punca sebenar kejadian dan mengelak insiden serupa daripada berulang terutama melibatkan doktor pelatih di negara ini.

“KKM dan pihak berkenaan perlu segera tampil menjelaskan kejadian yang berlaku dan pada masa sama, mengkaji serta merombak semula sistem pengurusan sedia ada sekiranya perlu terutama membabitkan tempoh penugasan doktor di institusi perubatan ketika ini,” menurutnya dalam kenyataan hari ini.

Semalam, Pengarah Jabatan Kesihatan Negeri Pulau Pinang Dr Maarof Sudin mengesahkan mangsa adalah Pegawai Perubatan Siswazah yang melaporkan diri pada 4 April lepas di HPP dan pihaknya akan memberi kerjasama sepenuhnya dalam siasatan polis.

Pada Selasa lepas, sebuah portal berita melaporkan Ketua Polis Daerah Timur Laut Asisten Komisioner Soffian Santong mengesahkan seorang doktor pelatih HPP ditemukan meninggal dunia setelah dipercayai terjatuh dari bangunan dan kes diklasifikasikan sebagai mati mengejut.


KBS hantar senarai 4,000 nama atlet, pegawai terima vaksin awal

SHAH ALAM 21 Feb. – Kementerian Belia dan Sukan (KBS) sudah menghantar senarai nama 4,000 atlet dan pegawai untuk diberikan keutamaan sebagai penerima vaksin COVID-19.

Menterinya, Datuk Seri Reezal Merican Naina Merican berkata senarai itu telah dihantar sendiri kepada Menteri Sains, Teknologi dan Inovasi Khairy Jamaluddin, yang merupakan Menteri Penyelaras Program Imunisasi COVID-19 Kebangsaan.

“Saya ada hantar senarai keutamaan kepada Khairy tapi dia kena melihat melalui ‘roll out’ dan peringkat awal ini akan diberikan kepada atlet dan pegawai yang mewakili negara dalam sukan di pentas dunia seperti Sukan Olimpik, Sukan SEA dan Sukan Asia,” katanya selepas melakukan pemantauan pematuhan prosedur operasi standard (SOP) kemudahan sukan di Stadium Panasonic di sini semalam.

Reezal Merican mengulas pertanyaan pemberita sama ada negara akan mengutamakan atlet Olimpik sebagai antara penerima awal vaksin COVID-19 menerusi pelaksanaan Program Imunisasi COVID-19 Kebangsaan yang akan bermula 26 Februari ini.

Dalam pada itu, Reezal Merican berkata penyokong bola sepak akan dibenarkan memasuki stadium bagi menonton perlawanan sukan itu hanya apabila situasi pandemik COVID-19 sudah beransur pulih dan terkawal.

“Kalau keadaan (COVID-19) sudah reda, saya akan kemukakan permohonan agar membenarkan penonton masuk mengikut SOP tertentu, mungkin ada cadangan ujian saringan dilaksanakan, (jika negatif) penonton akan dibenarkan masuk,” katanya.

Sementara itu, berhubung pematuhan SOP sektor sukan dan rekreasi, Reezal Merican berkata seramai 3,000 anak muda telah berdaftar dengan gerakan kesukarelawanan ‘Rakan Muda Sports Bubble Volunteer’ (RMSBV) setakat ini.

RMSBV akan memainkan peranan sebagai rakan advokasi dan diplomasi sukan, khususnya untuk membantu usaha pematuhan penganjur, peserta dan penonton atau orang awam.


Rempuh pokok bakau untuk loloskan diri

KUALA LINGGI 17 Mei – Cubaan menyeludup masuk 4.27 juta batang rokok kretek dianggarkan bernilai RM2.95 juta berjaya dipatahkan Agensi Penguatkuasaan Maritim Malaysia (Maritim Malaysia) di kedudukan 0.07 batu nautika barat daya Kampung Batu Laut, Tanjung Sepat, Selangor, jam 1.30 pagi, 15 Mei lalu.

Pengarah Maritim Malaysia, Melaka/Negeri Sembilan, Kepten Iskandar Ishak berkata, terdahulu pihaknya menerima maklumat mengenai pergerakan bot mencurigakan di laluan ‘Traffic Separation Scheme’ (TSS) daripada Sistem Pengawasan laut Malaysia (SWASLA) jam 11.40 malam pada 14 Mei.

Katanya, susulan itu bot Maritim Malaysia sedang menjalankan Op Murni/Op Tiris diarahkan ke lokasi dan berjaya mengesan sebuah bot pancung warna kelabu tanpa nombor pendaftaran, dilengkapi enam enjin dipercayai dinaiki tiga individu.

“Kami mengejar bot berkenaan selama 20 minit, dipercayai terdesak untuk meloloskan diri, tekong bertindak merempuh pokok di kawasan paya bakau sebelum terjun dan melarikan diri.

“Pemeriksaan dijalankan mendapati bot berkenaan membawa 400 kotak besar dibungkus menggunakan plastik mengandungi rokok kretek pelbagai jenama,” katanya pada sidang media di Pejabat Maritim Malaysia Melaka/Negeri Sembilan, di sini, hari ini.

Iskandar berkata, keseluruhan rampasan membabitkan rokok, enam unit enjin dan bot pancung dianggarkan bernilai RM3.15 juta dan kes disiasat mengikut Akta Kastam 1967.

Menurutnya, rokok berkenaan adalah untuk pasaran sekitar Lembah Klang dan dipercayai mempunyai kaitan dengan kejayaan mematahkan cubaan menyeludup rokok bernilai RM3.3 juta April lalu.

Hasil pemeriksaan ke atas bot pancung tanpa nombor pendaftaran, menemukan 455 kotak bersaiz besar mengandungi rokok kretek dan ditutup dengan kain kanvas.


Aksi spontan bersilat, penjawat awam juara kostum cosplay

AYER KEROH 30 Mei – Menampilkan aksi bersilat sambil memperagakan kostum watak Kamen Rider 01 membuahkan hasil buat Mohd Aizat Azual, 37, apabila muncul juara pada Pertandingan Peragaan Cosplay di Kompleks Jabatan Kebudayaan dan Kesenian Negara (JKKN) Melaka baru-baru ini.

Mempunyai hobi menonton anime dan sering menghadiri program-program cosplay di ibu negara, Mohd Aizat berkata dia memasuki pertandingan itu pada saat akhir.

“Aksi silat yang saya tampilkan pun spontan, saya sukakan kelainan,” jelas penjawat awam yang bekerja di Jabatan Kebajikan Masyarakat (JKM) Melaka.

“Kostum ini berat hampir tiga kilogram (kg), dan apabila memakai helmet, memang panas, tapi kerana minat mendalam, saya sanggup dan ternyata ia berbaloi.

“Kostume Kamen Rider 01 ini saya tempah di Indonesia kira-kira dua tahun lalu, dan ini merupakan kostum ketiga selain ada kostum watak Power Rangers Hijau dan anime,” katanya.

“Saya dimaklumkan peragaan cosplay ini yang pertama kali diadakan, mungkin agak jauh tersasar untuk kebudayaan tapi dari sisi kesenian, memperaga kostum watak-watak ini juga satu seni.

“Saya harap pertandingan seperti ini dapat diadakan lagi pada masa akan datang, kerana dengan melihat peserta hari ini, seumpama berjumpa dengan geng yang mempunyai hobi yang sama,” katanya.


Malaysia, Poland sambut 50 tahun hubungan diplomatik

Sempena meraikan ulang tahun itu, Menteri Luar Datuk Seri Hishammuddin Tun Hussein dan rakan sejawatannya, Zbigniew Rau saling bertukar perutusan tahniah, dan dimuat naik oleh Kedutaan Poland di Malaysia di akaun Twitter rasminya.

Dalam perutusan itu, Hishammuddin berkata sepanjang dua abad lalu hubungan dua hala kedua-dua negara telah berkembang stabil dan hari ini, Malaysia-Poland menikmati kerjasama yang semakin luas antaranya dalam perdagangan, pelaburan, pertukaran budaya dan pelancongan.

Beliau berkata peningkatan ketara penuntut Malaysia yang menyambung pengajian di universiti di Poland membuktikan kerjasama erat dalam bidang pendidikan dan hubungan antara rakyat.

Hishammuddin mengakui Malaysia dan Poland sedang bekerjasama rapat untuk mempromosikan kepentingan bersama dalam pelbagai platform, sama ada di peringkat antarabangsa atau serantau, termasuk di Pertubuhan Bangsa-Bangsa Bersatu, ASEAN dan Mesyuarat Asia-Eropah (ASEM).

Sementara itu, Rau dalam ucapannya mengakui Malaysia antara rakan kongsi utama dan prospektif Poland di Asia Tenggara telah menyaksikan perkembangan dinamik serta peningkatan pertukaran perdagangan bersama yang berterusan.

“Saya percaya bahawa asas yang kukuh ini akan membangunkan hubungan lebih erat antara negara kita serta peningkatan kerjasama dalam bidang ekonomi, politik, budaya dan saintifik,” katanya

“Sangat jelas bahawa dalam kalangan “barisan hadapan” Malaysia yang memerangi pandemik COVID-19, lebih 1,000 daripadanya telah menjalani pengajian perubatan mereka di Poland,” katanya sambil menambah beliau yakin persahabatan kedua-dua negara akan terus kukuh.


PICKids: Kadar vaksinasi Terengganu kedua terendah di Malaysia

KUALA TERENGGANU, 30 Mac – Terengganu merekodkan kadar vaksinasi kedua terendah di Malaysia bagi Program Imunisasi COVID-19 Kebangsaan Kanak-Kanak (PICKids) sejak ia mula dilaksanakan pada Februari lepas.

Menteri Besar Datuk Seri Dr Ahmad Samsuri Mokhtar berkata hanya 12.2 peratus (21,822 orang) kanak-kanak telah menerima suntikan dos pertama setakat semalam.

“Saya nak beri ingatan dan seruan seikhlas mungkin dari lubuk hati saya untuk ibu bapa yang belum beri kebenaran kepada anak-anak, sila benarkan sebab peratusan vaksinasi di Terengganu ini adalah kedua terendah di Malaysia.

“Jadi, tolonglah (beri kebenaran vaksinasi) kerana ini adalah usaha sebagai ibu bapa untuk perlindungan kepada anak-anak,” katanya kepada pemberita selepas merasmikan majlis pelancaran Tahun Semarak Dakwah Negeri Terengganu di sini, hari ini.

Mengikut rekod Kementerian Kesihatan (KKM), lima negeri mencatatkan peratusan terendah bagi PICKids iaitu Kelantan (9.8 peratus), Terengganu (12.2 peratus), Sabah (23.3 peratus), Kedah (23.5 peratus) dan Perlis (25.3 peratus).

Ditanya apakah alasan diberikan ibu bapa yang masih enggan membenarkan vaksinasi untuk anak mereka, beliau berkata tiada kajian menyeluruh dilakukan setakat ini.

“Tapi berdasarkan maklum balas yang diterima, antaranya ibu bapa bimbang kesan sampingan daripada vaksin ini berlaku terhadap anak mereka dan ada yang mengambil sikap tunggu dan lihat.

“Ibu bapa tidak patut bimbang kerana vaksin COVID-19 sama sahaja dengan vaksinasi lain seperti BCG (Bacillus Calmette-Gurrain) dan sebagainya, ini bukan perkara baru sudah lama ia dilaksanakan…kenapa kali ini penerimaannya berbeza,” katanya.

Sementara itu, Pengarah Kesihatan negeri Datuk Dr Kasemani Embong berkata 178,700 kanak-kanak berusia antara lima hingga 11 tahun di Terengganu layak menerima vaksin itu, namun hanya 21,822 sahaja yang sudah menerima suntikan dos pertama.

“Selain itu, terdapat 309,842 penerima vaksin Sinovac di Terengganu, namun hanya 172,581 orang telah mendapatkan suntikan dos penggalak setakat semalam,” katanya.


Pencapaian SPM 2020 cipta sejarah tersendiri

KUALA LUMPUR 10 Jun – Perjalanan peperiksaan Sijil Pelajaran Malaysia (SPM) 2020 mencatatkan rekod dan sejarah tersendiri apabila dilaksanakan dalam keadaan negara menghadapi penularan pandemik COVID-19 yang memaksa banyak pembaharuan dilaksanakan.

Pelajar dan semua yang terlibat terpaksa mengikuti norma baharu, bukan sahaja sewaktu peperiksaan tetapi juga sepanjang proses pembelajaran yang dilaksanakan menerusi Pengajaran dan Pembelajaran di Rumah (PdPR) pada sebahagian besar tempoh persediaan mereka.

Menteri Kanan Pendidikan Datuk Dr Radzi Jidin ketika pengumuman analisis keputusan SPM 2020 yang diadakan secara maya hari ini memberikan ‘tabik hormat’ kepada calon peperiksaan itu yang disifatkan sebagai generasi hebat.

Radzi berkata dalam mendepani tempoh mencabar itu, Kementerian Pendidikan (KPM) telah membuat persiapan termasuk menyediakan prosedur operasi standard (SOP) bagi memastikan keselamatan pelajar dan warga sekolah sepanjang tempoh peperiksaan.

“Belum pernah ada mana-mana kohort SPM yang melalui dugaan, cabaran dan rintangan sepertimana anak-anak calon SPM tahun 2020. Tabik hormat pak cik untuk anak-anak sekalian,” katanya.

Selain itu, beliau turut berterima kasih kepada semua calon SPM 2020, guru-guru dan ibu bapa yang berikhtiar serta memberikan yang terbaik dalam tempoh sukar itu.

Penularan wabak COVID-19 di negara ini bermula Januari 2020, menyebabkan peperiksaan SPM 2020 ditunda dari tarikh asal iaitu 5 Oktober hingga 19 November 2020.

Kali pertama ditunda ke 16 November hingga 7 Disember 2020, kemudian ditunda ke 6 Januari hingga 9 Februari 2021, sebelum dimuktamadkan pada 22 Februari hingga 25 Mac 2021.

Bagi calon yang disahkan positif COVID-19 atau dikuarantin, mereka dibenarkan menduduki peperiksaan pada sesi kedua yang bermula dari 6 hingga 23 April lalu.

Sementara itu, Pengarah Peperiksaan Lembaga Peperiksaan Datuk Pkharuddin Ghazali menyifatkan calon SPM 2020 cukup istimewa kerana berdepan satu tempoh yang panjang apabila tarikh peperiksaan ditunda sebanyak tiga kali, selain menghadapi peperiksaan dalam suasana norma baharu.

“SPM 2020 satu perjalanan sejarah mungkin buat sistem pentaksiran negara, kalau tidak menjadi satu sejarah negara setidak-tidaknya ada satu kelainan bagi anak-anak SPM 2020 menduduki peperiksaan.

“Sebenarnya satu perjalanan yang cukup mencabar buat calon SPM 2020 dan hari ini mereka merayakan cabaran itu dengan kejayaan,” katanya pada program Malaysia Petang Ini (MPI) siaran Bernama TV bertajuk ‘Prestasi Keputusan Peperiksaan SPM 2020’ hari ini.

Beliau berkata bukan sahaja pelajar berdepan dengan cabaran itu, para pendidik dan pihak kementerian juga menghadapi cabaran berganda yang luar daripada kebiasaan apabila perlu mencari pelbagai pendekatan baharu bagi memastikan pembelajaran tidak terjejas dan peperiksaan dapat berlangsung walaupun dalam suasana pandemik.

Pkharuddin berkata pembaharuan itu dapat dilihat apabila sesi pengajaran dan pembelajaran dilaksanakan secara dalam talian, peperiksaan SPM 2020 dilakukan dengan SOP yang ketat, jumlah petugas dan pemeriksa kertas peperiksaan ditambah serta keputusan peperiksaan diberi menerusi dalam talian.

“Semuanya ini disepadukan dengan menyediakan satu platform peperiksaan yang paling kondusif dalam keadaan pandemik COVID-19, mereka sihat, selamat dan sejahtera. Hari ini terbukti kepada dunia mereka berjaya.

“Bagi anak-anak bakal calon SPM 2021, tengoklah apa kejayaan (yang diraih hari ini). Di depan mata kita boleh tengok bagaimana mereka berdoa, bersyukur selepas menamatkan peperiksaan.

“Anda juga mampu laksanakannya. Jangan risau, anda di rumah belajar, ikut arahan, buat apa yang wajib dan insya-Allah anda juga akan raikan kejayaan ini pada tahun depan,” katanya.

Sementara itu, beliau berkata tarikh tutup pendaftaran secara dalam talian untuk menduduki peperiksaan SPM Ulangan 2020 yang pada asalnya ditetapkan pada 18 Jun ini, dilanjutkan hingga 25 Jun.


Raja sehari pertama dirai di Balai Istiadat Perkahwinan Melayu Melaka

REMBIA 25 Jun – Bagai kembali ke zaman silam. Itu gambaran suasana pada majlis perkahwinan yang diadakan di Panggung Perpatih Melayu, Balai Istiadat Perkahwinan Melayu Melaka, di sini, hari ini.

Pasangan raja sehari Mohd Hafiz Abdul Rahman dan Nur Azyma Abdul Aziz menjadi yang pertama merasmikan hari bahagia di balai bersejarah itu.

Majlis yang diadakan itu turut diserikan dengan kehadiran Yang di-Pertua Negeri, Tun Seri Setia Mohd Ali Mohd Rustam yang tiba kira-kira jam 11.20 pagi tadi.

Hadir sama, Ahli Dewan Undangan Negeri (ADUN) Pantai Kundor Tuminah Kadi, Pengarah Pengurusan PDRM Bukit Aman Datuk Zaini Jass dan Pengurus Besar Institut Warisan Melaka (INSWA), Norman Baroldin.


Gaji minimum ditentukan selepas bincang dengan pelbagai pihak – Saravanan

Beliau berkata penetapan gaji minimum juga membabitkan perbincangan dengan Majlis Perundingan Gaji Negara dan perlu dipersetujui oleh Perdana Menteri serta Jemaah Menteri.

“Kelembapan ekonomi tidak harus dijadikan alasan kerana kita perlu perbanyakkan aliran tunai untuk memulihkan ekonomi dan menjaga nasib rakyat,” katanya kepada pemberita selepas menyempurnakan Majlis Konvokesyen Persekutuan Pusat Bertauliah Jabatan Pembangunan Kemahiran Malaysia Zon di sini hari ini.

Saravanan juga berkata dalam tempoh tiga tahun ini, kadar gaji minimum tidak dilaksana dan kementeriannya bukan secara tiba-tiba membuat keputusan sebaliknya ia berdasarkan aspirasi rakyat.

“Sebagai menteri, saya bersetuju dengan pandangan ini dan sudah sampai masanya negara kita melaksanakan kadar gaji minimum RM1,500… keputusan ini akan ditentukan oleh Kabinet,” katanya. – BERNAMA


Kadar tol empat syarikat konsesi tidak dinaikkan, kekal hingga tamat tempoh – PM

Beliau berkata penstrukturan itu dilaksanakan sejajar dengan prinsip serta objektif utama kerajaan iaitu untuk mengurangkan beban Keluarga Malaysia serta tidak melibatkan implikasi kewangan kepada kerajaan.

“Ini merupakan usaha berterusan kerajaan untuk memastikan Keluarga Malaysia tidak terbeban khususnya dengan kenaikan kadar tol sepertimana yang ditetapkan dalam perjanjian konsesi.

“Penjimatan ini boleh dimanfaatkan bagi program pembangunan infrastruktur negara dan kemudahan-kemudahan lain yang perlu diutamakan demi kesejahteraan Keluarga Malaysia,” katanya dalam kenyataan hari ini.

Perdana menteri berkata keputusan itu dibuat setelah penelitian terperinci dilakukan meliputi semua aspek iaitu bebanan kepada pengguna, obligasi kerajaan selaras dengan Perjanjian Konsesi serta beban kewangan kerajaan.

Ismail Sabri memaklumkan kerajaan bersetuju dengan cadangan penstrukturan semula melibatkan Kesas Sdn Bhd yang menguruskan Lebuhraya Shah Alam (KESAS), Syarikat Mengurus Air Banjir dan Terowong Sdn Bhd yang menguruskan Sistem Pengurusan Air Banjir dan Terowong (SMART).

Selain itu, ia juga melibatkan syarikat Sistem Penyuraian Trafik KL Barat Sdn Bhd yang menguruskan Lebuhraya Skim Penyuraian Trafik Kuala Lumpur Barat (SPRINT) dan Lingkaran Trans Kota Sdn Bhd yang menguruskan Lebuhraya Damasara-Puchong (LDP).

Ismail Sabri berkata penstrukturan itu juga dapat menjimatkan bayaran pampasan dari 1 Jan 2022 sehingga tamat tempoh konsesi serta penjimatan bersih bagi pembayaran subsidi tol yang dianggarkan berjumlah sekurang-kurangnya RM4.3 bilion.

Katanya perincian lanjut berhubung kelulusan kerajaan mengenai penstrukturan semula itu akan dimaklumkan oleh Menteri Kanan Kerja Raya Datuk Seri Fadillah Yusof. – BERNAMA


Polis tahan enam ahli sindiket pengedaran dadah, rampas syabu RM2.08 juta.

AYER KEROH 25 Jan – Sindiket pengedaran dadah yang menjadikan negeri ini sebagai transit sebelum diedarkan ke pasaran antarabangsa, tumpas selepas polis menahan enam lelaki serta merampas dadah syabu bernilai RM2.08 dalam beberapa serbuan di sekitar daerah Melaka Tengah, Khamis lalu.

Serbuan oleh sepasukan pegawai dan anggota Jabatan Siasatan Jenayab Narkotik (JSJN) Melaka dan dibantu JSJN Bukit Aman bermula 9.15 malam itu menahan suspek berusia antara 32 hingga 49 tahun menerusi empat serbuan berasingan dalam tempoh 24 jam.

Ketua Polis negeri, Datuk Abdul Majid Mohd Ali berkata, sepasukan anggota yang menjalankan rondaan cegah jenayah di sekitar kawasan Batang Tiga Melaka terserempak lelaki dalam keadaan mencurigakan dan sedang memindahkan barang ke dalam sebuah kereta Mercedes Benz tanpa pemandu diparkir di hadapan kedai di lokasi berkenaan.

Katanya, berikutan itu anggota terbabit menghampiri lokasi tersebut, namun lelaki berkenaan yang memandu kereta jenis Volkswagen Passat memecut laju meninggalkan lokasi.

“Hasil pemeriksaan di dalam kereta Mercedes Benz menemui dua guni masing-masing berisi 24 dan 12 paket plastik bertulis Qing Shan, setiap satunya mengandungi dadah syabu.

“Jumlah keseluruhan dadah dirampas seberat 33.04 kilogram (kg) dan dianggarkan bernilai RM1.24 juta,” katanya pada sidang media di Dewan Parameswara, Ibu Pejabat Polis Kontinjen (IPK) negeri, di sini, hari ini.

Mengulas lanjut, Abdul Majid berkata hasil siasatan polis menahan seorang lelaki berusia 32 tahun di sebuah pangsapuri di Klebang, di sini pada keesokan harinya sebelum menemui 21.38 kg dadah syabu dianggarkan bernilai RM840,000.

“Polis turut menahan seorang lagi suspek berusia 47 tahun di sebuah kondominium di Klebang dan dua lagi suspek berusia 35 dan 39 tahun di sebuah hotel di Ujong Pasir pada hari sama.

“Serbuan seterusnya di sebuah lagi kondominium di Cheng, polis menahan dua lelaki berasal dari Pulau Rupat, Indonesia berusia 49 dan 41 tahun.

“Dalam semua serbuan itu, polis menyita beberapa kenderaan termasuk empat kereta, dua motosikal dan sebuah bot yang dipercayai digunakan untuk merentas sempadan bagi aktiviti pengedaran dadah, yang keseluruhannya bernilai RM179,000.

Beliau berkata semua suspek direman tujuh hari bermula Sabtu hingga Jumaat ini untuk siasatan lanjut dan kes disiasat mengikut Seksyen 39B Akta Dadah Berbahaya 1952.


Azizulhasni simpan pecutan, janji berjuang habis-habisan acara keirin

TOKYO 5 Ogos – Jaguh berbasikal trek negara, Datuk Mohd Azizulhasni Awang berjanji akan berjuang habis-habisan dalam acara kegemarannya iaitu keirin di Sukan Olimpik Tokyo, Sabtu ini.

Azizulhasni yang mendapat julukan The Pocket Rocketman itu berpendapat peluangnya untuk mengungguli acara keirin tampak cerah selepas terlepas peluang melayakkan diri ke peringkat suku akhir acara pecut hari ini.

Azizulhasni yang juga pemenang pingat gangsa keirin di Rio 2016 sebaliknya bersyukur tersingkir dalam acara pecut kerana situasi itu dapat memberi kelebihan kepadanya terutamanya bagi mendapat rehat secukupnya sebelum kembali beraksi di Velodrome Izu.

Katanya, mengikut perancangan asal bersama jurulatihnya, John Beasley, beliau memaklumkan tidak akan menumpukan peluang beraksi di suku akhir sekiranya tidak berupaya mengatasi pelumba Belanda, Jeffrey Hoogland, dalam perlumbaan pusingan ketiga 1/8.

“Sekiranya masuk suku akhir, akan jumpa pelumba sama, jika kalah akan bersaing dalam perlumbaan penentuan lima hingga lapan terbaik, jadi akan ada banyak perlumbaan.

“Ia akan menyebabkan saya penat dan tak dapat cukup rehat, jadi amat penting untuk kita atur strategi betul untuk beri tumpuan penuh dalam keirin,” katanya dalam video yang dimuat naik dalam saluran YouTube Azizul Awang bertajuk ‘Pecutan Hari Kedua | Perjalanan Azizul Awang Mengejar Kilauan Emas’, hari ini.

Hoogland yang memecahkan rekod Olimpik dengan masa 9.215 saat dalam pusingan kelayakan pada Rabu (4 Ogos), memenangi perlumbaan dengan mencatatkan masa 9.831s iaitu 0.040s lebih pantas daripada Azizulhasni pada perlumbaan Saringan Satu peringkat ketiga 1/8.

Kekalahan itu menyaksikan Azizulhasni terpaksa beraksi dalam Saringan Satu perlumbaan Repechages 1/8 namun sekadar menduduki tempat kedua di belakang juara bertahan, Jason Kenny dari Great Britain yang merekodkan masa 10.066 saat untuk memenangi perlumbaan itu, manakala pelumba tuan rumah, Yuta Wakimoto ketiga.

Juara dunia dari Dungun, Terengganu itu pada masa sama memohon maaf kepada rakyat Malaysia susulan kegagalannya untuk mara lebih jauh dalam acara pecut.

Selain Azizulhasni, seorang lagi pelumba negara, Muhammad Shah Firdaus Sahrom tidak berjaya mara ke suku akhir selepas tewas dalam Saringan Dua perlumbaan Repechages 1/8.

Pelumba berusia 25 tahun itu menamatkan perlumbaan di tempat ketiga, di belakang pelumba Perancis Sebastien Vigier yang memenangi perlumbaan dengan catatan 10.169s, manakala Sam Webster dari New Zealand di tempat kedua.

Sebelum itu, Muhammad Shah Firdaus gagal membalas dendam kekalahan kepada Harrie Lavreysen dalam perlumbaan Pusingan Pertama 1/32 semalam, apabila sekali lagi tewas kepada pelumba Belanda itu yang mencatatkan masa 9.635s untuk memenangi Saringan Dua perlumbaan 1/8.

Bagaimanapun, beliau masih mempunyai peluang akhir untuk menyinar di Negara Matahari Terbit apabila turut dijadual beraksi bersama Azizulhasni dalam acara keirin.


Penerima bantuan JKM dijangka terus meningkat- Rina

PAYA LEBAR 1 Mei. – Individu yang menerima bantuan kebajikan daripada Jabatan Kebajikan Masyarakat (JKM) di seluruh negara dijangka meningkat berikutan peningkatan kes pandemik COVID-19 di negara ini.

Menteri Pembangunan Wanita, Keluarga dan Masyarakat Datuk Seri Rina Mohd Harun berkata, hal itu terbukti selepas pihaknya menerima lebih 500,000 penerima bantuan direkodkan JKM berbanding 496,000 direkodkan tahun lalu.

“Dalam tempoh suku pertama tahun ini, jumlah penerima bantuan JKM telah bertambah sebanyak 34,000 penama menjadikan jumlah terkini seramai 530,000 orang.

“Kita lihat akibat daripada pandemik Covid-19 permohonan-permohonan kepada JKM terus meningkat,” katanya pada sidang media selepas Majlis Penyampaian Makanan Bakul Permai kepada penerima JKM dan Pelancaran Sukarelawan Masjid Tanah (Smart) di Kolej Kemahiran Tinggi Melaka, Paya Lebar di sini, hari ini.

Dalam pada itu katanya, lebih 10,000 warga emas telah menerima suntikan dos pertama vaksin COVID-19 pada Fasa Kedua Program Imunisasi COVID-19 Kebangsaan (PICK).

Beliau berkata, JKM menyediakan sukarelawan yang pergi dari satu rumah ke rumah yang lain khas untuk membantu masyarakat khasnya warga-warga emas yang memerlukan bantuan.

“Kita mengambil maklum kesulitan yang dihadapi oleh anak-anak yang tidak dapat merentas negeri melihat keadaan ibu bapa yang telah berusia dan menguruskan permohonan vaksin mereka.


Inisiatif Gelembung Perjalanan Domestik Zon Hijau usaha kerajaan pulih sektor kerajaan

KUALA LUMPUR, 23 Nov – Inisiatif Gelembung Perjalanan Domestik Zon Hijau yang bermula semalam merupakan usaha kerajaan dalam memastikan sektor pelancongan negara kembali pulih dan aktif, kata Menteri Pelancongan, Seni dan Budaya Datuk Seri Nancy Shukri.

Beliau berkata inisiatif itu selaras dengan tiga strategi utama di bawah Pelan Pemulihan Pelancongan iaitu mengembalikan semula keyakinan rakyat untuk kembali melancong, pemfokusan untuk menyemarakkan pelancongan domestik serta mengenal pasti segala produk dan meningkatkan penawaran yang lebih kreatif dengan memaksimumkan sumber sedia ada.

“Hari ini prosedur operasi standard (SOP) Gelembung Perjalanan Domestik telah pun diluluskan. Inisiatif ini memberi kebenaran untuk pergerakan antara zon hijau dengan negeri dan seterusnya pintu sempadan negara kelak, insya-Allah. Sumbangan yang diberikan oleh industri pelancongan domestik adalah besar.

“Data Akaun Satelit Pelancongan daripada Jabatan Perangkaan menunjukkan rekod perbelanjaan sebanyak RM92.6 bilion oleh sektor pelancongan domestik pada tahun 2019,” katanya pada sidang media khas status terkini gelembung perjalanan pelancongan domestik di Akademi Seni Budaya dan Warisan Kebangsaan (ASWARA) di sini hari ini.

Katanya selaras dengan keputusan kerajaan itu, kementerian tersebut turut menyediakan beberapa inisiatif meliputi penginapan, pengangkutan dan diskaun pembelian produk kraf di outlet Karyaneka.

Nancy berkata di bawah inisiatif penginapan, pelbagai pakej ditawarkan dengan kerjasama Persatuan Hotel Malaysia (MAH) dan platform e-dagang Shopee dengan pengguna perlu membeli pakej penginapan minimum tiga hari dua malam bagi menebus rebat baucer sebanyak RM100 dan RM50 berdasarkan kategori hotel.

“Bagi yang menyempurnakan pembayaran akan menikmati e-baucer tunai sebanyak RM20 yang boleh digunakan untuk pembelian barangan lain di aplikasi Shopee bagi merancakkan ekonomi membeli-belah di Malaysia secara dalam talian.

Selain itu, beliau berkata melalui dua kempen Persatuan Hotel Bajet Malaysia (MyBHA) bagi hotel tiga bintang ke bawah terpilih iaitu ‘Jom Nginap’ dan ‘Malaysia Welcomes You,’ ada tawaran tunai kembali serta rebat sebanyak RM20 dalam bentuk Touch n’Go yang terhad kepada 62,500 tempahan.

“Tawaran ini bermula 31 Dis 2020 hingga Mac 2021. Bagi kempen Malaysia Welcomes You, juga dengan kerjasama Touch n’Go, menawarkan rebat sebanyak RM20 bagi tempoh tempahan dari April hingga Jun 2021,” katanya.

Nancy berkata bagi inisiatif pengangkutan, kempen ‘Cuti-Cuti Malaysia’ dengan kerjasama syarikat penerbangan Malaysia Airlines Berhad (MAB), Air Asia, Firefly dan Malindo Air turut menawarkan potongan diskaun sebanyak RM50.

“Sebagai contoh, Malaysia Airlines termasuk Firefly menawarkan potongan diskaun sebanyak RM50 atau potongan RM100 untuk tiket penerbangan pergi dan balik bagi pembelian tiket untuk kelas ekonomi dan kelas perniagaan. Keseluruhan tawaran adalah sebanyak 9,000 tempat duduk.

“AirAsia juga menawarkan rebat baucer sebanyak RM50 bagi pembelian tiket dan menyasarkan 24,000 orang maksimum. Malindo Air pula memberi tawaran pemberian diskaun sebanyak RM50 terhad kepada 6,000 pengguna dengan pendaftaran terawal,” katanya.

Beliau berkata selain itu, inisiatif dalam segmen perkhidmatan, pengangkutan dan syarikat swasta dengan kerjasama Prasarana melalui kempen MY30 Pass (Beli Satu Percuma Satu) ditawarkan kepada 5,000 pengguna pertama dan pengguna boleh menikmati perjalanan tanpa had Rapid KL Rail (LRT/MRT/Monorail), bas dan Rangkaian BRT untuk 30 hari.

Nancy turut menyeru pemain industri agar sentiasa menampilkan tawaran pakej menarik selain menjaga SOP dengan norma baharu bagi memastikan kelestarian ekonomi sektor pelancongan.

“Saya berharap program serta inisiatif yang dirangka dapat membantu merancakkan semula sektor pelancongan domestik dengan kerjasama daripada setiap pihak industri pelancongan tempatan ke arah pemulihan dan kemajuan ekonomi negara.

Beliau berkata selain program yang dirangka di bawah pelan pemulihan pelancongan, Tourism Malaysia melancarkan pakej istimewa sempena kempen Cuti-Cuti Malaysia khas untuk penjawat awam pada 3 Sept lepas.


Bukit Melaka: Usah kagum warisan tinggalan penjajah

BANDA HILIR 4 Mac – Usaha mengembalikan nama Bukit Melaka di St Paul Hill dekat sini, sepatutnya dilakukan lebih awal sebagaimana dilaksanakan negara lain.

Pengerusi Majlis Penasihat Warisan Peradaban Melayu, Tan Sri Prof Dr Abdul Latiff Abu Bakar berkata, usaha itu terhalang disebabkan pemikiran sesetengah pihak yang kuno dan buta sejarah dengan menerima tinggalan sejarah penjajah sebagai warisan.

Menurutnya, penjajah membawa agenda mahu melenyapkan warisan sejarah Kesultanan Melayu Melaka dengan membina gereja St Paul bagi meninggalkan kesan penjajahan mereka.

“Penjajah tukar nama tempat istana dengan nama St Paul Hill, ini dibuktikan pada peta kerajaan Kesultanan Melayu Melaka dan sewaktu Portugis menyerang istana, mereka menggunakan peta yang menyebut Melaka Hill.

“Portugis mahu melenyapkan warisan sejarah Melaka dan setelah negara sudah Merdeka, kita tidak boleh lagi terikut dengan mentaliti penjajah yang berniat mahu menjatuhkan maruah kita.

“Sebagai rakyat yang taat kepada negara, kita seharusnya bersemangat untuk kembalikan nama asal Bukit Melaka gantikan nama St Paul Hill,” katanya ketika dihubungi Melaka Hari Ini (MHI).

Beliau berkata demikian ketika diminta mengulas usaha kerajaan negeri dan Perbadanan Muzium Melaka (PERZIM) yang mahu mengembalikan nama asal Bukit St Paul kepada Bukit Melaka.

Abdul Latiff yang juga tokoh sejarah dan kebudayaan negara berkata, setiap rakyat Melaka yang berbilang bangsa seharusnya bersemangat dan menyokong apa jua bentuk usaha yang digerakkan kerajaan negeri bagi mengembalikan kegemilangan Kesultanan Melayu Melaka yang mashyur satu ketika dulu.

“Misalnya, China yang dulunya dikuasai penjajah British telah mengubah nama Beijing dulu Peking, Myanmar dulu Burma, sebab mereka tahu British meletakkan nama sedemikian demi kepentingan mereka sendiri,” katanya.

Beliau turut hairan dengan dakwaan individu tertentu yang menuduh usaha kerajaan negeri dan PERZIM mengembalikan nama asal Bukit Melaka akan mengubah sejarah negara.

“Hakikatnya, lihat sendiri pada tapak sejarah bangunan St Paul Hill, tiada apa dimusnahkan kerana sebagai bangsa yang bertamadun kita masih menjaga tapak tinggalan sejarah walaupun kita sedar penjajah mahu imej mereka terus berada di situ.

“Sebab itu kita menggerakan pelbagai usaha untuk mengembalikan sejarah kegemilangan Melayu Melaka ini antaranya membina replika istana bagi memelihara sejarah warisan negara.

“Kalau kita bangsa yang zalim dan seperti mana negara dunia lain, kita musnahkan gereja yang dibina oleh penjajah dan gantikan dengan replika istana zaman Kesultanan Melayu Melaka.


Proton perluaskan rangkaian pengurusan kereta terpakai

KUALA LUMPUR, 29 Julai – Proton Holdings Bhd berhasrat mewujudkan operasi pengurusan kereta terpakai (UCM)  di 36 cawangan 3S/4S seluruh negara tahun ini, berikutan permintaan yang kian meningkat untuk kereta-kereta terpakai.

Dalam satu kenyataan hari ini, syarikat pengeluar kereta itu berkata corak pembelian baharu mula terlihat di pasaran sejak tercetusnya COVID-19, antaranya ialah pertumbuhan jualan kereta terpakai, yang mana menurut Persatuan Automotif Malaysia (MAA) telah meningkat 100 peratus dalam tempoh enam bulan pertama tahun 2020.

Proton melihat ini sebagai sebahagian strategi penting dan mula memperkenalkan jabatan Pengurusan Kereta Terpakai (UCM) bagi melancarkan penjualan dan pengedaran kereta terpakai dalam usaha meningkatkan penjualan kereta baharu,” katanya.

Ketua Pengurusan Kereta Terpakai Brian Cheah berkata dengan pertumbuhan jualan Proton yang meningkat pantas dan dijangka berterusan dalam beberapa tahun akan datang, peranan pengurusan kereta terpakai menjadi lebih penting dan syarikat akan membantu pelanggan yang ingin menukar ganti kereta terpakai mereka.

Beliau berkata sasaran yang ditetapkan untuk UCM adalah penggantian jualan, yang mana pemilik sedia ada menukar beli sebuah Proton baharu, dan menyumbang sekurang-kurangnya 10 peratus daripada jumlah jualan bagi pusat jualan yang mempunyai perkhidmatan UCM.

Syarikat juga telah memperkenalkan program untuk membantu mencapai sasaran seperti Proton Xchange, yang direka untuk  menggalakkan pemilik sedia ada menggantikan kereta mereka dengan model Proton baharu.- BERNAMA


Jom ke Matta Fair Melaka 2022 pada 8 dan 9 Oktober ini

AYER KEROH 28 September – Seramai 29 pempamer dalam dan luar Melaka menawarkan pelbagai pakej menarik mengambil bahagian pada penganjuran Matta Fair Melaka 2022 di pusat beli-belah Mahkota Parade, pada 8 serta 9 Oktober depan.

Exco Pelancongan, Kebudayaan dan Warisan negeri, Datuk Muhammad Jailani Khamis berkata, ekspo berlangsung dua hari itu penting dalam usaha mempromosikan 14 sub sektor pelancongan meliputi sejarah, budaya, rekreasi, sukan, beli-belah, konvensyen, kesihatan, pendidikan, agro, makan-makan, belia, eko pelancongan, keagamaan dan Melaka: Rumah ke-2.

“Ada 52 gerai pameran yang dibahagikan kepada tiga bahagian iaitu domestik, antarabangsa dan pengkhususan kepada pelancong ingin berkunjung ke taman-taman tema dalam atau luar negeri tanpa perlu bermalam di lokasi terbabit.

“Selain itu, program ini bercorak karnival pelancongan tahunan bagi mempromosikan Negeri Melaka sebagai destinasi pelancongan yang terunggul di Rantau Asia,” katanya.

Beliau berkata, demikian pada sidang media Matta Fair Melaka 2022 di Pejabat Bahagian Promosi Pelancongan (BPP) Melaka, Kota Fesyen, di sini, hari ini. Hadir sama, Pengurus Besar, Bahagian Promosi Pelancongan, Jabatan Ketua Menteri Melaka, Sha’ari Basiron.

“Matta Fair Melaka 2022 menawarkan lebih 48,000 bilik hotel pada harga yang berpatutan. Dijangka 20,000 pengunjung akan hadir dan nilai jualan disasarkan adalah RM10 juta. Tourism Negeri Pahang dan Tourism Malaysia Wilayah Selatan turut mengambil bahagian pada Matta Fair Melaka 2022 nanti,” katanya.


‘Nakal’ tapi ada sijil, diploma

TELOK MAS 5 Oktober – Jabatan Penjara Malaysia menyasarkan setiap pesalah juvana di negara ini mempunyai sekurang-kurangnya satu sijil atau diploma apabila mereka bebas nanti.

Pengarah Pengurusan Banduan Jabatan Penjara Malaysia Komisioner Penjara Ajidin Salleh berkata, pihaknya akan menyediakan satu perancangan pemulihan bagi memastikan setiap penghuni muda dapat merancang masa depan mereka sepanjang tempoh penahanan.

Ia termasuklah mengetahui kecenderungan minat mereka dalam sesuatu bidang sama ada pendidikan atau kemahiran sebelum mereka dibantu sama ada mengikuti program sijil jangka pendek, program sijil bersama Sijil Kemahiran Malaysia atau diploma dan seterusnya di institusi pengajian tinggi.

“Dari aspek kelangsungan pendidikan, Jabatan Penjara Malaysia sentiasa merangka program sama ada dalam bidang akademik atau persijilan yang mana kita dapat melihat sebahagian penghuni kita kini telah melanjutkan pengajian orang di peringkat tertinggi.

“Baru-baru ini, kita juga telah memeterai kerjasama dengan Universiti Pendidikan Sultan Idris (UPSI) yang telah menaja 25 pesalah muda mengikuti Diploma Keusahawanan, selain kita juga mempunyai 50 penghuni yang melanjutkan pengajian di Asia College of Exercise Medicine (ACEM) dalam Diploma Diploma Exercise Medicine bagi kohort pertama.

“Insya-Allah semua penghuni yang berada di bawah Jabatan Penjara Malaysia, kita sasarkan untuk memiliki sekurang-kurangnya satu sijil tidak kiralah sama ada mereka cemerlang dalam akademik ataupun tidak,” katanya.

Beliau berkata demikian dalam sidang akhbar selepas Majlis Anugerah Kecemerlangan Sijil Pelajaran Malaysia (SPM) Sekolah Integriti dan Sekolah Henry Gurney 2021 di Dewan Parameswara Sekolah Henry Gurney Telok Mas, hari ini.

Hadir sama Pengarah Penjara Negeri Melaka Timbalan Komisioner Penjara Roslan Mohamed dan Pengarah Sekolah Henry Gurney Telok Mas Penolong Komisioner Penjara Zan Azim Aziz.

Menurut Ajidin, Sekolah Integriti dan Sekolah Henry Gurney seluruh negara merekodkan pencapaian terbaik dalam tempoh lima tahun apabila berjaya mencapai gred purata 4.57 iaitu di bawah Gred Purata Nasional 4.80.

Katanya, pencapaian itu menunjukkan bahawa penghuni sekolah di bawah Jabatan Penjara Malaysia mempunyai daya saing yang baik untuk mencapai keputusan cemerlang dalam akademik, sekali gus berupaya mengubah nasib mereka.


Melaka negeri mesra pelancong

BANDA HILIR 30 April – Harga makanan dan penginapan yang dianggap berpatutan menjadikan Melaka sebagai destinasi mesra pelancong selain pilihan utama dalam kalangan pelawat domestik serta asing.

Pelancong dari Klang, Selangor Ahmad Razak, 65, berkata, lokasi Melaka yang strategik, banyak lokasi menarik untuk dilawati dan masa pemanduan yang tidak terlalu lama juga menjadi faktor dia memilih untuk bercuti di negeri ini.

Meskipun pernah beberapa kali ke Melaka namun bagi percutian kali ini, Ahmad bersama keluarga sekali lagi memilih untuk menghabiskan masa di negeri Hang Tuah ini.

“Kami pilih untuk bermalam di Melaka kerana banyak aktiviti yang dirancang termasuk mencari tempat makanan menarik dan paling istimewa saya mahu bawa cucu bersiar-siar dengan menaiki Melaka River Cruise.

“Apa yang menarik di Melaka ini harga penginapan dan makanan juga berpatutan. Tidak salah kalau saya kata Melaka adalah negeri mesra pelancong,” katanya ketika ditemui di Banda Hilir, di sini, hari ini.

Sementara itu, bagi pelancong asing dari Perancis, Thomas, 30, berkata, keunikan lokasi bersejarah dan kepelbagaian makanan menyebabkan dia bersama rakan untuk menghabiskan masa selama dua hari ni Melaka.

“Saya dan rakan tiba di Melaka semalam dan kami terus ke Jonker Walk untuk merasai kemeriahan di sana, selain itu kami juga tertarik dengan seni reka rumah ibadat seperti masjid dan gereja ada sekitar bandar ini.

“Malah saya juga berkesempatan menjamah masakan Baba Nyonya, ia amat enak selain apa yang menarik saya juga berpeluang menikmati rendang daging,” katanya.

Sementara itu Tinjauan Melaka Hari Ini mendapati kawasan tumpuan seperti Bangunan Stadthuys, Menara Taming Sari dan Melaka River Cruise penuh dengan pelancong yang mengambil peluang menghabiskan cuti hujung minggu dan cuti Hari Pekerja, 1 Mei, esok.


KKM tingkatkan survelan genomik kesan varian Omicron

SHAH ALAM 29 Nov – Kementerian Kesihatan (KMM) akan meningkatkan survelan genomik di pintu-pintu masuk antarabangsa untuk memastikan kewujudan varian baharu Omicron dapat dikesan dengan cepat.

“Dengan adanya varian membimbangkan (VOC) ini saya akan memohon kepada Kementerian Kewangan untuk tambah lagi peruntukan agar kita dapat tingkatkan lagi kapasitinya bagi melaksanakan survelan genomik,” katanya pada sidang media selepas Majlis Apresiasi Petugas COVID-19 Institut Kesihatan Negara di sini hari ini.

Beliau berkata jujukan genom penuh itu penting kerana melalui cara tersebut pihaknya akan dapat mengesan jenis varian yang telah berada di Malaysia.

“Melalui jujukan genom penuh, kita mengesan varian Delta telah ada di Malaysia dan analisis itu juga penting sekiranya varian baharu, Omicron juga wujud di Malaysia.

“Setakat hari ini melalui KKM, Kementerian Sains, Teknologi dan Inovasi serta Kementerian Pengajian Tinggi yang membentuk konsortium bagi meningkatkan kapasiti penjujukan genom COVID-19, belum lagi menerima laporan mengenai varian Omicron di Malaysia,” katanya. – BERNAMA


100 penguatkuasa KPDNHEP pantau kenaikan harga barang sempena PRN

PENGKALAN BATU 4 Nov – Kementerian Perdagangan Dalam Negeri dan Hal Ehwal Pengguna (KPDNHEP) menggerakkan kira-kira 100 pegawai dan anggota penguatkuasa bagi memantau sekiranya berlaku kenaikan harga barangan di negeri ini sempena Pilihan Raya Negeri (PRN) Melaka.

Beliau berkata, walaupun PRN Melaka berbeza dengan pilihan raya sebelum ini kerana tiada sebarang program dan kempen namun ramai yang mengambil kesempatan datang ke Melaka untuk melancong.

“Kita mengambil peranan proaktif untuk melihat, meninjau dan memantau kemungkinan yang akan berlaku sama ada kenaikan harga makanan, harga barangan keperluan dan sebagainya.

Beliau berkata demikian pada sidang media selepas melakukan tinajauan harga barang dan pematuhan prosedur operasi standard (SOP) di AEON Bandaraya, hari ini.

“Bagi pengguna yang ada isu boleh laporkan kepada KPDNHEP sama ada melalui aplikasi Whatsapp, talian bebas tol atau menghubungi terus pejabat namun mereka diingatkan untuk mengemukakan resit bersama bagi tindakan lanjut,” katanya.


ISN, IJN pantau, bantu pemulihan Mohd Azizulhasni

KUALA LUMPUR, 3 Mei – Satu pasukan petugas khas telah ditubuhkan bagi memantau dan membantu proses pemulihan jaguh berbasikal negara Datuk Mohd Azizulhasni Awang yang sebelum ini selamat menjalani pembedahan jantung pada 21 April lepas.

Ketua Pegawai Eksekutif Institut Sukan Negara (ISN) Ahmad Faedzal Md Ramli berkata pasukan yang terdiri daripada pakar-pakar dari ISN dan Institut Jantung Negara (IJN) itu akan terus memantau perkembangan Mohd Azizulhasni sepanjang tempoh pemulihan.

“Dengan sokongan perubatan sukan dan sains sukan daripada ISN, kami kena sentiasa berkomunikasi dengan Azizul dan melihat elemen-elemen penting dalam program pemulihan ini.

“Ia termasuklah kesihatan beliau, aspek pemakanan pemulihan, sokongan daripada keluarga dan rakan-rakan, perubahan latihan selepas surgeri serta kordinasi program antara pakar jantung, pakar ISN dan jurulatihnya John Beasley,” katanya.

Ahmad Faedzal turut menjelaskan sokongan dan doa daripada semua pihak amat diperlukan Mohd Azizulhasni ketika ini, selain diberi ruang untuk pulih sepenuhnya daripada pembedahan yang dijalani bagi tiga bulan pertama ini.

Pemenang pingat perak Olimpik Tokyo 2020 itu telah menjalani pembedahan jantung terbuka bagi kondisi jantung jarang jumpa dikenali arteri koronari kanan yang menyalur daripada aorta di posisi yang janggal (AAORCA) di Hospital Epworth Richmond, Melbourne.

Sementara itu, Pakar Perunding Bedah Kanan Kardiotorasik merangkap Pengarah Sukan IJN Datuk Seri Dr Jeffrey Jeswant Dillon berkata pemulihan ‘The Pocket Rocketman’ itu telah dibahagikan kepada tiga fasa.

Fasa pertama merangkumi pemulihan daripada pembedahan yang dijangka selama enam minggu, diikuti ‘cardiac rehabilitation’ iaitu rehabilitasi dari segi jantung bagi fasa kedua yang dijangka memakan masa dari enam minggu hingga tiga bulan.

“Fasa terakhir adalah rehabilitasi sebagai atlet. Semua akan berlaku dengan evidence-based melalui team di sini, iaitu ISN, Majlis Sukan Negara, Majlis Olimpik Malaysia, Kementerian Belia dan Sukan serta team di Melbourne.

“Kami telah membuat ground work di Melbourne dan telah berhubung dengan doktor-doktor di sana. Azizul mempunyai sokongan perubatan yang baik di sana, selain kami juga telah mengenal pasti pakar kardiologi sukan di Melbourne untuk bantu pemulihan atlet,” katanya.

Rancangan memindahkan pusat latihan skuad berbasikal trek kebangsaan ke Velodrom Nasional, Nilai dijangka akan dilaksanakan selepas Sukan Asia Hangzhou 2022 pada September ini.


Pengambilalihan kem PLKN bantu kurangkan kesesakan penjara, depoh tahanan

ALOR GAJAH 5 Feb. – Pengambilalihan kem Program Latihan Khidmat Negara (PLKN) sebagai pusat tahanan dan kuarantin sementara pendatang asing tanpa izin (PATI) serta penjara sementara antara tindakan kerajaan untuk mengurangkan kesesakan di depoh tahanan Imigresen dan penjara seluruh negara.

Ketua Pengarah Kesihatan, Tan Sri Dr Noor Hisham Abdullah berkata, tindakan itu juga secara tidak langsung menjadi langkah untuk mencegah dan mengawal penularan COVID-19 dalam kalangan tahanan seperti yang pernah berlaku sebelum ini.

Kesesakan di dalam penjara dan depoh tahanan jelasnya, antara cabaran utama yang memerlukan penyelesaian segera untuk tempoh jangka panjang dan ia perlu dilakukan secara bersepadu oleh semua pihak.

“Kepatuhan kepada prosedur operasi standard (SOP) terutamanya di dalam institusi tahanan amatlah penting dalam usaha kita memastikan rantaian jangkitan penyakit berjangkit dalam kalangan tahanan dapat diputuskan,” katanya.

Mengulas lawatan itu, Noor Hisham memaklumkan Kem PLKN A’Famosa antara kem yang digazetkan sebagai penjara satelit bagi tahanan sementara sebelum dijatuhkan hukuman.

“Sekiranya terdapat tahanan yang dikesan positif, mereka akan dihantar ke Pusat Kuarantin dan Rawatan COVID-19 Berisiko Rendah (PKRC) Penjara Sungai Udang, Melaka bagi tujuan rawatan dan isolasi.

“Semua kontak kes akan menjalani kuarantin 10 hari dari tarikh akhir pendedahan dan dipantau oleh pasukan perubatan di penjara itu,” katanya lagi.


Kecualikan pelaksanaan gaji minimum RM1,500 bagi usahawan mikro – Noh Omar

SHAH ALAM, 21 Mac – Kementerian Pembangunan Usahawan dan Koperasi memohon agar kerajaan mengecualikan usahawan mikro daripada penguatkuasaan gaji minimum RM1,500 Mei depan, memandangkan pendapatan tahunan golongan itu masih di bawah RM300,000.

Menterinya Tan Sri Noh Omar berkata malah ramai lagi usahawan mikro yang belum stabil dari segi status kewangan mereka, ekoran operasi perniagaan yang baru kembali pulih dari kesan pandemik COVID-19 dan bencana banjir yang berlaku sebelum ini.

“Sebelum ini ramai yang terlibat dalam perlaksanaan Perintah Kawalan Pergerakan iaitu hampir 43,000 daripada mereka adalah usahawan mikro dan kira-kira 70 peratus daripada mereka juga terlibat dengan banjir.

“Mereka baru sahaja mahu bernafas dan kerajaan bantu beri RM3,000 kepada mereka (yang terlibat banjir) untuk pulihkan perniagaan, jadi kita mohon kerajaan dapat pertimbangkan perkara ini,” katanya kepada media selepas Majlis Penyerahan Bantuan Banjir Usahawan Keluarga Malaysia kepada Sahabat Usahawan Amanah Ikhtiar (AIM) di sini hari ini.

Noh berkata kebanyakan usahawan mikro adalah mereka yang berniaga secara kecil-kecilan dan pembantu mereka kebiasaannya adalah dalam kalangan ahli keluarga, jiran dan orang kampung.

“Mereka bayar sekadar mampu, jika mereka diwajibkan untuk bayar RM1,500 bagaimana mereka nak bayar, pendapatan mereka juga cukup-cukup makan sahaja,” katanya.

Mengenai sumbangan bantuan hari ini, Noh berkata 8,859 Sahabat AIM akan menerima geran khas berkenaan secara one-off sebanyak RM3,000 tiap seorang tanpa perlu membayar balik, dan sumbangan itu melibatkan peruntukan RM26.557 juta. – BERNAMA


JPNS kesan lambakan pukat hantu di Tanjung Tuan, Port Dickson

PORT DICKSON, 14 Mac – Jabatan Perikanan Negeri Sembilan (JPNS) mengesan lambakan pukat hantu di dasar laut Tanjung Tuan di sini sehingga memenuhi sekeliling terumbu karang yang berada di perairan tersebut.

Pengerusi Jawatankuasa Bertindak Pertanian dan Industri Asas Tani Negeri Sembilan Datuk Bakri Sawir berkata lambakan pukat hantu itu akan menggugat hidupan marin sekiranya tidak dibendung sekali gus menyebabkan risiko kematian hidupan berkenaan termasuk spesies penyu.

“Pukat hantu itu ditemui penyelam ketika menjalankan aktiviti di dasar laut, ia bukan saja berisiko memerangkap hidupan marin, malah mampu ‘membunuh’ terumbu karang yang menjadi sumber makanan dan pembiakan ikan.

“Justeru pelbagai pemantauan dilakukan di sekitar perairan selain program dan kempen kesedaran diadakan JPNS bagi mendidik masyarakat untuk menjaga hidupan laut ini,” katanya kepada pemberita selepas merasmikan program pemuliharaan biodiversiti marin di Pantai Tanjung Biru di sini, hari ini yang turut dihadiri Timbalan Pengarah JPNS Doreen Wee Siew Leen.

Bakri berkata tindakan undang-undang akan dikenakan terhadap mana-mana pihak yang melanggar peraturan ditetapkan di Kawasan Larangan Perikanan yang diwartakan di bawah Peraturan-Peraturan Perikanan (Kawasan Larangan) 1994 membabitkan perairan sejauh satu batu nautika dari pantai di sepanjang Tanjung Tuan.

Beliau berkata mereka yang melakukan sebarang penangkapan ikan di perairan ini termasuk memukat, memancing dan mengambil batu karang boleh dikompaun antara RM500 hingga RM20,000 atau penjara maksimum dua tahun atau kedua-duanya mengikut Seksyen 25(b) Akta Perikanan 1985.

Dalam pada itu beliau berkata terdapat tiga kes dikesan melibatkan kecurian terumbu karang dalam tempoh tiga tahun ini dengan individu terlibat telah diberikan amaran bagi kesalahan pertama kali.

Sementara itu, Doreen berkata pelbagai aktiviti dilaksanakan pada program hari ini termasuk menyelam membersihkan terumbu karang dan melepaskan enam penyu jenis agar dan karah serta lima ekor anak ikan ‘yu bodo’ yang bertujuan memulihara biodiversiti marin di perairan itu.

Beliau berkata terdapat 46 spesies karang keras, 10 spesies karang lembut, dan 44 spesies ikan karang di perairan Port Dickson berdasarkan kaji selidik selaman JPNS bersama pakar penyelidik pada 2018.

“Port Dickson terkenal sebagai pusat pelancongan dan lokasi selam yang menarik berikutan adanya kepelbagaian terumbu karang yang cantik dan spesies hidupan marin termasuk tumbuhan akuatik (latok) dan mamalia akuatik, oleh itu penting untuk kita jaga spesies ini untuk generasi akan datang,” katanya.- BERNAMA


Sungai Melaka Fasa 2 berkonsep hiburan, rekreasi

BANDAR MELAKA 23 Disember – Sebuah pakej pelancongan berkonsepkan hiburan dan rekreasi akan diperkenalkan di Sungai Melaka Fasa 2 mulai tahun hadapan.

Ketua Pegawai Eksekutif Perbadanan Pembangunan Sungai dan Pantai Melaka (PPSPM), TPr. Datuk Murad Husin berkata, pakej yang diperkenalkan menerusi bot Melaka River Cruise itu akan menawarkan beberapa lokasi persinggahan taman tema kepada pengunjung.

“Kita memang ada perancangan untuk perkenalkan beberapa lokasi persinggahan dari Taman Rempah sehingga ke Batu Hampar seperti tarikan yang akan dibangunkan adalah Taman Sigua.

“Malah lokasi di Jeti Pusat Informasi Melaka River Cruise yang ada sekarang akan dijadikan sebagai stesen utama untuk perkhidmatan bot itu pada fasa kedua nanti.

“Melaka River Cruise yang ada di Sungai Melaka Fasa Pertama sekarang adalah lebih menjurus kepada tarikan pelancongan menyelusuri sungai dan memperkenalkan sejarah tetapi untuk fasa kedua ini ia lebih kepada pelancongan berteraskan hiburan dan rekreasi,” katanya.

Beliau berkata demikian kepada pemberita selepas menghadiri Majlis Ramah Mesra dan High Tea bersama Penggiat Industri Korporat, Perhotelan dan Media Negeri Melaka di sebuah hotel di Jalan Hang Tuah, di sini, semalam.

Majlis itu disempurnakan oleh Exco Kanan Pelaburan, Perindustrian, Pembangunan Usahawan dan Koperasi negeri merangkap Timbalan Pengerusi PPSPM, Datuk Seri Ab Rauf Yusoh.

Mengulas lanjut, Murad berkata, Pirate Park yang bakal digantikan dengan Taman Sigua pada tahun hadapan merupakan antara tarikan terbaharu dalam perkhidmatan pelancongan itu.

“Pirate Park yang terhenti pengoperasiannya selama tiga tahun akan digantikan dengan produk baharu ini bakal menarik lebih ramai pengunjung untuk menggunakan perkhidmatan Melaka River Cruise.

“Setakat ini kita sedang mendapat kelulusan teknikal daripada Majlis Bandaraya Melaka Bersejarah (MBMB) sebelum melaksanakan pembinaan baharu untuk tarikan ini,” katanya.

Dalam perkembangan lain, Murad berkata, PPSPM akan mengorak langkah memperkenalkan pelbagai tarikan baharu di Sungai Melaka yang kini terus menerus menerima peningkatan pengunjung terutama selepas negara berada pada fasa pemulihan pandemik COVID-19.

“Tahun hadapan kita menyasarkan untuk mencapai 800,000 kehadiran pengunjung menggunakan perkhidmatan ini dan sekiranya momentum yang diberikan begitu menggalakkan PPSPM mampu yakin mencapai satu juta pengunjung pada tahun 2024,” katanya.


Sukma: Saingan angkat berat ditunda esok

Menerusi kenyataan ringkas lewat malam semalam, keputusan itu dipersetujui dalam mesyuarat dipengerusikan Ketua Pengarah Majlis Sukan Negara (MSN) Datuk Ahmad Shapawi Ismail dan dihadiri semua wakil Majlis Sukan Negeri.

Pada edisi Sukma kali ini, sukan angkat berat yang dijadual berlangsung di Kompleks Kejiranan Presint 11, Putrajaya selama empat hari menawarkan sebanyak 16 pingat emas. – BERNAMA